Trumpa počas samitu G20 zastúpila dcéra Ivanka, musel opustiť sálu

Tridsaťpäťročná Trumpová je síce poradkyňou svojho otca, no nezastáva žiadny oficiálny vládny post. Preto bol tento krok pomerne neobvyklý.

HAMBURG. Ivanka Trumpová počas samitu skupiny veľkých ekonomík G20 na chvíľu zastúpila svojho otca Donalda Trumpa pri stole lídrov. Americká delegácia zdôvodnila tento nezvyčajný krok tým, že Trump musel na chvíľu sálu opustiť kvôli inému stretnutiu. Tridsaťpäťročná Trumpová je síce poradkyňou svojho otca a patrí medzi osoby, ktorým americký prezident najviac verí, nezastáva ale žiadny oficiálny vládny post. Preto bol tento krok pomerne neobvyklý. Americká strana uviedla, že Ivanka Trumpová už v pojednávacej miestnosti bola predým a za svojho otca len na chvíľu zaskočila. "Keď ostatné hlavy štátov alebo šéfovia vlád miestnosť opustia, tiež ich niekto pri stole krátkodobo zastúpi," uviedol člen americkej delegácie.


Prieskum: Smer sa drží na 26 percent, podpora ĽSNS mierne stúpla

Ak by sa voľby konali v júni, zvíťazil by Smer s 26,2 percentami. Za ním nasleduje SaS a extrémisti z ĽSNS.

BRATISLAVA. Prvý veľký protikorupčný pochod z polovice apríla sa na voličskej podpore Smeru neodrazil. Ak by sa voľby konali začiatkom júna, volilo by ho 26,2 percenta ľudí. Začiatkom apríla by získal 26,6 percent. Vyplýva to z prieskumu agentúry Focus, ktorý robil na prelome mája a júna. Za Smerom nasleduje SaS s 13,4 percentami a extrémisti z ĽSNS, ktorý sa v prieskume Focusu už niekoľko mesiacov držia na treťom mieste. Volilo by ich 10,9 percent, čo je v porovnaní s aprílom nárast o takmer jedno percento. Koaličná SNS by skončila na štvrtom mieste s podporou 10,2 percenta. Nasleduje hnutie OĽaNO s 9,6 percentami, hnutie Sme rodina Borisa Kollára so ziskom 7,4 percent a Most-Híd so 6,9 percentami. Do parlamentu by sa dostalo aj mimoparlamentné KDH so ziskom 5,7 percenta.

                                agentúrou Focus v období od 31.05.2017 do 04.06.2017


KOMENTÁR MÁRIUSA KOPCSAYATí, čo chcú vyžierať spoločnosť, kašľú na jej smerovanie

Na politickej diskusii o budúcnosti Európy počúvam rozprávanie o chýbajúcej identite, o nostalgii, o dôvodoch, pre ktoré sa ľudia uchyľujú k iracionalite – a teda aj iracionálnym politickým rozhodnutiam. Prečo bodujú extrémisti, populisti... Keď kráčam centrom mesta, osloví ma chlapík v montérkach. „Pánko, nedáte mi aspoň euro na jedlo? V Tescu si niečo kúpim...“ Po chvíli váhania mu dávam mu euro, vyberie sa opačným smerom ako je Tesco, obzerá sa, či sa za ním obzerám. Zasa ma raz niekto dobehol. Nemáte euro? Nekúpite voňavku? Bujaro hulákajúci bezdomovci, pokútne obchodníčky s kradnutým tovarom, žobráci, čudesné existencie postávajúce pred obchodmi, pred herňami. Bez akéhokoľvek spochybňovania diskusií a ich užitočnosti je zrejmé, že veľká časť spoločnosti leží úplne mimo ich dosahu. Nie preto, že sú títo ľudia na dne. Pri pohľade na zlatú mládež v nočných podnikoch sa nás zmocní rovnaký pocit prázdnoty. Značkové odevy, stoviek plné priehrštia, taxikári by vedeli rozprávať, ako vezú partiu 200 kilometrov od hlavného mesta, tam čakajú celú noc, kým sa vyblázni na diskotéke, pobije sa a potom sa ide domov. Nejaký záujem debatovať s opicou po prehýrenej noci o budúcnosti Slovenska, Európy, sveta? Ale nech sa páči. Alebo choď do p..i? Nieto divu, že toľkým ľuďom stačia fragmenty a torzá poznania, či rovno bludy, frázy a heslá z internetu? Dnes irituje už samotné poznanie, všetko je podvod, s..ť na to. Ľudia, ktorí chcú spoločnosť len skonzumovať, nemajú záujem diskutovať o jej pravidlách. Takisto ani ľudia, ktorí tieto pravidlá obchádzajú – a je jedno, či zdola váľajúc sa na špinavom chodníku, alebo zhora, váľajúc sa na kopách bankoviek. Akú má predstavu o spoločnosti „biznismen“, ktorý si kupuje rozhodnutia politikov aj beztrestnosť? A aké majú postoje verejní činitelia, ktorí týmto ľuďom slúžia? Z takejto reality nemá šancu vzísť nejaká rozumná vízia a politické programy pôsobia len ako zástupná aktivita majúca za cieľ prekryť to, o čo v politike naozaj ide... Názory, argumenty či polemiky sú pre zúfalo veľkú časť spoločnosti zbytočné ako telefónne búdky. Preto rozhodnutia voličov, či už na Slovensku, alebo najnovšie aj v USA, nie sú výsledkom poctivej diskusie alebo kritiky súčasných spoločenských pomerov. Sú dôsledkom úplného ignorovania skutočnosti, že vôbec v nejakej spoločnosti žijeme. Že v nej s nami žijú aj iní ľudia a naše rozhodnutia ich ovplyvňujú. Sú dôsledkom faktu, že ľudia bez postojov (alebo s veľmi intuitívnym presvedčením) sú zväčša skrytými no veľmi účinnými spojencami síl, ktoré stoja proti systému – vrátane extrémizmu. „Fuck you“, všetci ostatní – znie krédo dnešných čias. Nekúpite ho za euro? Tento text ste mohli čítať vďaka tomu, že platíte za obsah. Vážime si to.


Rusko vyhlásilo medzinárodné pátranie po demonštrantovi z Moskvy

Muž na sociálnej sieti oznámil, že odchádza z Ruska.

MOSKVA. Rusko vyhlásilo medzinárodné pátranie po mladom programátorovi Ajdarovi Gubajdulinovi, ktorý nedávno ušiel z Ruska pred stíhaním vo veci nepokojov v Moskve. S odvolaním sa na mestský súd v Moskve o tom v utorok informoval spravodajský server Novaja gazeta. Gubajdulin pred dvomi týždňami, 17. októbra, na sociálnej sieti oznámil, že odchádza z Ruska. Priznal, že toto rozhodnutie preňho nebolo ľahké, ale udalosti nedávnych dní, keď voči nemu vzniesli nové obvinenie - z vyhrážania sa násilím voči bezpečnostným silám -, mu "nedali na výber". "Opustil som krajinu a v najbližších rokoch sa nevrátim," napísal. Vysvetlil, že odísť do zahraničia sa rozhodol po tom, ako boli zatknutí ďalší podozriví v tzv. moskovskej kauze. Svoju rolu pri rozhodovaní zohral aj rozsudok nad Konstantinom Kotovom, ktorý bol odsúdený na štyri roky väzenia za údajné porušenie pravidiel organizovania verejných zhromaždení, či predĺženie väzby v prípadoch Samariddina Radžabova a Jegora Žukova. Gubajdulin bol zadržaný za účasť na jednom zo zhromaždení, ktoré sa počas leta konali v Moskve na protest proti rozhodnutiu mestskej volebnej komisie. Tento verdikt znemožnil časti opozičných a nezávislých politikov uchádzať sa v komunálnych voľbách o post poslanca moskovského mestského zastupiteľstva. Volebná komisia svoje rozhodnutie zdôvodnila formálnymi nezrovnalosťami v dokladoch potrebných na ich registráciu do volieb. Gubajdulina koncom septembra prepustili z vyšetrovacej väzby, pričom mu však súd nariadil byť k dispozícii vyšetrovateľom a jeho prípad vrátil na prešetrenie generálnej prokuratúre, aby spresnila kvalifikáciu obvinenia. V utorok proti tomuto 26-ročnému mužovi vzniesli nové obvinenie, a to z vyhrážania sa použitím sily proti príslušníkom bezpečnostných zložiek. Novaja gazeta pripomenula, že Gubajdulina zadržali v súvislosti s tým, že 27. júla počas protestného pochodu hodil plastovú fľašu smerom k príslušníkom polície, pričom ňou nikoho nezasiahol. Gubajdulin spresnil, že na rozdiel od predošlého obvinenia sa v novom už netvrdí, že plastová fľaša bola plná.


Mexická polícia našla v dvoch autách dva milióny dolárov

MEXIKO. Polícia v hraničnom meste Reynosa na severe Mexika zadržala 2,1 milióna dolárov (1,8 milióna eur) v hotovosti, ktoré boli ukryté v nákladnom aute a v nakladači. Polícia štátu Tamaulipas uviedla, že práve vyšetrovala podozrivú trestnú činnosť, keď z jedného zo zaparkovaných vozidiel vystúpil muž a dal sa na útek.Takmer 1,5 milióna z hotovosti bolo v dolároch, čo naznačuje, že mohlo ísť o výnosy z obchodu s drogami v Spojených štátoch. Zvyšok peňazí bol v mexických pesos. Bankovky boli zabalené v plastových obaloch a ukryté vo vozidlách. Polícia v prípade zadržala dvoch podozrivých.


Iránsky duchovný vodca: Útoky len posilnia nenávisť voči Američanom

Tamojšie úrady oznámili, že zatkli 41 podozrivých osôb.

TEHERÁN: Iránsky najvyšší duchovný vodca ajatolláh Alí Chameneí v piatok vyhlásil, že dva útoky, ktoré v stredu v Teheráne spáchala džihádistická organizácia islamský štát (IS), prispejú k nenávisti pociťovanej Iráncami k Spojeným štátom a Saudskej Arábii. V kondolenčnom prejave zverejnenom v piatok pred pohrebom obetí útokov, pri ktorých v stredu zahynulo 17 ľudí a ďalších vyše 40 bolo zranených. Ajatolláh Chameneí uviedol, že tieto činy neoslabia odhodlanie iránskeho ľudu a budú mať za následok len nárast nenávisti k vládam Spojených štátov a ich bábkam v regióne, ako je Saudská Arábia. V súvislosti so stredajšími útokmi zatkli iránske úrady 41 podozrivých osôb. Informovala o tom agentúra Reuters s odvolaním sa na iránske ministerstvo vnútra. "S pomocou bezpečnostných síl a rodín podozrivých bolo v rôznych provinciách zatknutých 41 ľudí spojených s útokmi a Islamským štátom," uviedol rezort vnútra. Dodal, že v priebehu razií bezpečnostné sily zhabali množstvo dokumentov i zbraní. Iránske úrady už vo štvrtok informovali, že piati z ozbrojencov, ktorí v stredu útočili v Teheráne, boli občanmi Iránu. Iránske ministerstvo pre tajné služby vo štvrtok potvrdilo, že päť z mužov, ktorí podnikli útoky v Teheráne, bojovalo v radoch IS. Muži podľa ministerstva opustili Irán a išli bojovať za IS do irackého mesta Mósul, ako aj do sýrskej Rakky, faktického hlavného mesta IS. Terčom stredajších útokov boli budova parlamentu, kde práve prebiehala schôdza poslancov, a mauzóleum ajatolláha Rúholláha Chomejního.


Na rumovisku života po vražde zostáva ticho

Rešpektu k ženskej životnej sile niet prečo nerozumieť, hovorí nová kniha jednej z našich najvýraznejších autoriek

Heleninu matku zabil jej synovec a po ôsmich rokoch ho majú prepustiť. Až vtedy sa ukazuje, že obeťou nebola len mŕtva, lebo hlboko zasiahnutí sú aj živí. Hoci šokujúci čin zmnožuje početné pohľady okolia a udalosť nahlas ožíva, zásadným priestorom sa stáva ticho. Ticho, ktoré zostáva na rumovisku po starom Heleninom živote pred vraždou. Ticho, ktoré neruší úsilie o znovuvybudovanie čohosi, čo by mohlo dávať zmysel. Pretože na to jednoducho niet elánu. Poviedka Obeť prináša mozaiku pohľadov na brutálnu vraždu starej ženy, príbeh však rámcuje predovšetkým prienik do jej intímneho sveta. Podobne je to aj v ďalších poviedkach z knihy Cudzie príbehy, ktoré vyšli na sklonku minulého roka. Jedna z najvýraznejších súčasných slovenských autoriek Jana Juráňová sa ňou hlási nielen k svojim publikačným aktivitám v oblasti feminizmu, ale najmä sa v historickom kontexte zameriava na ľudskú intimitu. Prózam Jany Juráňovej niet prečo nerozumieť. Príbehy, ktoré prinášajú, sú cudzie a zároveň naše. Ich jedinečnosť netkvie v individuálnej osobitosti, práve naopak, charakterizuje ich sústredená a opakovaná snaha o pochopenie ľudského, prevažne ženského údelu. Dejové línie v troch poviedkach Cudzích príbehov sú vystavané z komplikovaných chvíľ, ktoré sa náhle objavia v pomerne stereotypne plynúcom živote hlavných hrdiniek. Razom preplnia priestor vnútorných monológov či rozhovorov – tých tu a teraz, ale aj tých vedených naprieč rokmi. Čosi sa stane, čosi, čo zatrasie ich svetom, v niektorých prípadoch ho fatálne rozvráti. Nič už nie je celkom ako predtým, história nie je zabudnutá, zdá sa súčasnejšia ako prítomnosť. Juráňová dokonale pracuje s opozíciou vnútorného a vonkajšieho sveta postáv. Vnútorný priestor v sebe nesie vždy príznak intimity a autentickosti. Smútok, osamelosť, ale aj sebaklam sú obnažené až na kosť, a hoci poznanie samo osebe môže byť zraňujúce, vonkajší priestor im servíruje často ešte bolestnejšie epizódy. Aj v tejto knihe ostáva autorka aktuálna v reflektovaní kultúrno-spoločenských javov. Civilne, ale úzko prepája individuálne a dobové svedectvo, pričom dominuje absolútny rešpekt k životnej sile hlavných protagonistiek. Autorka je literárna vedkyňa


V Rusku sa koná vojenské cvičenie, účastní sa ho viac ako stotisíc vojakov

Nacvičujú reakciu na infiltráciu radikálnych islamistických skupín.

MOSKVA. V Rusku sa tento týždeň koná veľké vojenské cvičenie, do ktorého sa zapojí 128-tisíc príslušníkov armád vrátane zástupcov Indie, Číny, Kazachstanu a Uzbekistanu, ako aj 600 lietadiel a 20-tisíc kusov vojenskej techniky a vybavenia. Cvičenie sa začalo v pondelok a potrvá do 21. septembra. Manévre s názvom Centr-2019 sa do soboty konajú na území Uralu a Sibíri a v oblasti Kaspického mora. Úlohou cvičenia je nácvik reakcie na situáciu odohrávajúcu sa v stredoázijskom regióne, keď sa radikálne islamistické skupiny z územia fiktívneho štátu infiltrujú do susedných krajín, pričom Rusko s koalíciou spriatelených štátov majú zabrániť šíreniu teroristickej hrozby. Cvičenia sa v Rusku konajú na šiestich vojenských cvičiskách v Rusku: v Orenburskej, Čeľabinskej, Astrachanskej a Kemerovskej oblasti, na území Dagestanu a Altajského kraja, ako aj v oblasti Kaspického mora, informovala agentúra RIA Novosti. Niektoré fázy vojenského cvičenia uskutočnia v štátoch, ktoré sú členmi Organizácie Zmluvy o kolektívnej bezpečnosti (ODKB) - okrem Ruska je to aj Arménsko, Bielorusko, Kazachstan, Kirgizsko a Tadžikistan. Cvičenia pozostávajú z dvoch etáp. V rámci prvej pôjde o nácvik velenia a kontroly v rámci boja proti terorizmu a nácvik odrazenia vzdušných útokov a prieskumných, pátracích a obranných akcií. Druhá etapa bude venovaná riadeniu jednotiek počas masívneho útoku, ako aj pri útoku na "nepriateľa".


Americká ambasáda nepreukázala, že bezpečnostný plot je legálnou stavbou

BRATISLAVA. Veľvyslanectvo Spojených štátov amerických v Bratislave nepreukázalo do piatka 3. februára, že jeho bezpečnostný plot na Hviezdoslavovom námestí je legálnou stavbou. Stavebný úrad pri bratislavskej mestskej časti Staré Mesto tak začal konanie o dodatočnej legalizácii, respektíve odstránení stavby. TASR to potvrdila hovorkyňa Starého Mesta Nora Gubková. Tento proces je podľa jej slov veľmi podobný vydávaniu stavebného povolenia, kde musí dotknutý subjekt podrobne zdokladovať vlastnícky či nájomný vzťah k pozemku. Ambasáda pre TASR koncom januára uviedla, že naďalej spolupracuje na riešení vzniknutého problému s hlavným mestom a mestskou časťou Staré Mesto. Ako tvrdí, súhlasila s podmienkami mesta týkajúcimi sa obnovy nájmu, vrátane úhrady ročného nájomného vo výške približne pol milióna eur. "Sme pripravení platiť tento poplatok, hneď ako bude nájomná zmluva kompletne podpísaná," tvrdí veľvyslanectvo. Dúfa, že sa touto otázkou bude mestské zastupiteľstvo zaoberať čoskoro a nový nájom odsúhlasí. Ambasáda deklaruje, že jej plány na presťahovanie z Hviezdoslavovho námestia napredujú a určila si aj vhodné miesto pre nové veľvyslanectvo. V súčasnosti čaká na jeho schválenie hlavným mestom a ministerstvom zahraničných vecí. Nové sídlo veľvyslanectva má spĺňať bezpečnostné požiadavky a zároveň aj zapadnúť do okolia. Hlavné mesto tvrdí, že aktívne komunikuje s ambasádou a zároveň s Ministerstvom zahraničných vecí SR na vyriešení problému. Primátor Bratislavy Ivo Nesrovnal je presvedčený, že problém americkej ambasády a bezpečnostnej zóny okolo nej sa vyrieši len presťahovaním veľvyslanectva z Hviezdoslavovho námestia. "V prvom rade však ide o vzťah medzi Spojenými štátmi americkými a Slovenskou republikou ako takou. Máme záujem na riešení tohto problému, preto na najbližšie mestské zastupiteľstvo predložíme materiál o nájme mestským poslancom na rozhodnutie," uviedla hovorkyňa hlavného mesta Ivana Skokanová. Bratislavskí mestskí poslanci koncom septembra 2016 veľvyslanectvu neschválili predĺženie nájmu zhruba 1300 štvorcových metrov mestských pozemkov pred budovou ambasády do 15. augusta 2019. Bratislava tieto pozemky prenajala ešte v roku 2005 na desať rokov veľvyslanectvu, ktoré ich využilo na postavenie bezpečnostného plota. O nájme mestských pozemkov pred budovou ambasády rozhodovali mestskí poslanci aj koncom júna 2016, vtedy ho americkej ambasáde predĺžili. Dodatok o predĺžení nájmu mal vstúpiť do platnosti pod podmienkou, že ho ambasáda podpíše v lehote do 60 dní od schválenia uznesenia. Ambasáda dodatok v tejto lehote podpísala, avšak až po uplynutí doby nájmu, teda po 15. auguste 2016. Bratislavské mestské zastupiteľstvo tak muselo v septembri rokovať o novej nájomnej zmluve. Tá bola podobná júnovému dodatku, no americká ambasáda žiadala doplniť klauzulu o tom, že všetky jej peňažné záväzky vyplývajúce z nájomnej zmluvy podliehajú dostupnosti financií, ktoré každoročne vyčleňuje Kongres USA. Poslanci však tejto žiadosti nevyhoveli a nájom neschválili.


Malta oznámila, že migrantov z nemeckej lode si zoberú krajiny EÚ

Loď organizácie Sea-Eye zachránila migrantov neďaleko Líbye.

VALLETTA. Malta v sobotu oznámila, že sa dohodla na prerozdelení 64 migrantov zachránených pred desiatimi dňami pri pobreží Líbye - poputujú do Nemecka, Francúzska, Portugalska a Luxemburska. Podľa agentúry AP migrantov, ktorí dosiaľ čakali na palube lode nemeckej humanitárnej organizácie Sea-Eye, začali už presúvať na maltské plavidlá a prevážať do prístavu. Malta uviedla, že nemecká loď s názvom Alan Kurdi nebude môcť vplávať do jej prístavov. Organizácia Sea-Eye sa sťažovala na zhoršujúce sa podmienky pre 64 migrantov. Dve ženy, ktoré mali zdravotné problémy, z lode evakuovali. Loď organizácie Sea-Eye zachránila migrantov neďaleko Líbye počas pátrania po nezvestných migrantoch. Loď je pomenovaná po sýrskom chlapcovi Ajlanovi Kurdim, ktorý sa v septembri roku 2015 utopil v Stredozemnom mori. Plavidlo humanitárnej organizácie Sea-Eye zostávalo v medzinárodných vodách pri najjužnejšom talianskom ostrove Lampedusa. Taliansko aj Malta odmietajú prijímať vo svojich prístavoch lode humanitárnych organizácií, ktoré podľa ich slov svojou činnosťou len povzbudzujú prevádzačov, aby na more vysielali chatrné plavidlá preplnené migrantmi hľadajúcimi útočisko v Európe.


Saková by podporila, aby učitelia pri nástupe predkladali odpis z registra trestov

BRATISLAVA. Ministerka vnútra Denisa Saková by podporila myšlienku, aby učitelia pri nástupe do zamestnania museli predkladať odpis z registra trestov. Uviedla to pre médiá po rokovaní vlády v reakcii na medializované informácie o bratislavskom učiteľovi obvinenom zo sexuálneho zneužitia žiaka. Učiteľ už bol v minulosti za podobný skutok odsúdený, napriek tomu ho opätovne zamestnali v škole. "Je to pravidlo, ktoré keby sa zaviedlo, minimalizuje riziko vzniku takýchto prípadov v školách," povedala Saková.Pri nástupe do niektorých zamestnaní je v súčasnosti povinnosťou predložiť výpis z registra trestov. V tom sa však uvádzajú len takzvané nezahladené odsúdenia dotyčnej osoby. V odpise z registra trestov sú vedené všetky odsúdenia osoby. Ten sa však vydáva len na žiadosť oprávnených orgánov, napríklad pri súdnom konaní alebo pri uchádzaní sa o niektoré pozície v štátnej správe.Podľa medializovaných informácií čelí 51-ročný učiteľ obvineniu zo sexuálneho zneužitia 11-ročného chlapca, ktorého zneužil počas pôsobenia v škole v bratislavskej Dúbravke. Muž bol v minulosti už za podobný skutok odsúdený, napriek tomu sa mu znovu podarilo zamestnať sa v škole, keďže odsúdenie už vo výpise nefigurovalo.


Harley má aj elektrickú verziu. Ako sa menil v čase (fotogaléria)

Elektrický Harley sa začne predávať aj v Bratislave.

PRAHA, BRATISLAVA. Elektrický Harley Davidson sa od septembra začne predávať aj v Bratislave. Bude stáť od 28-tisíc eur. Ľudia, ktorí motorkám Harley fandia, by si takúto motorku nekúpili. Tvrdia, že by im chýbal jej znamenitý a neopakovateľný zvuk. Na fotografiách si pozrite, ako sa motorka menila v čase.


Ukrajinu trápi epidémia osýpok, ochoreli už tisíce ľudí

KYJEV. Epidémia osýpok na Ukrajine sa naďalej rýchlo šíri. Informovalo o tom v stredu ukrajinské ministerstvo zdravotníctva. Iba v uplynulom týždni zaregistrovali na Ukrajine 1610 nových prípadov infekčného ochorenia, väčšinu infikovaných tvorili deti. Na celom území krajiny tak od začiatku roka ochorelo už takmer 17-tisíc ľudí. Na následky komplikácií zomrelo deväť z nich - šesť detí a traja dospelí. Medzi opatreniami prijatými rezortom zdravotníctva je maximálne možná dostupnosť vakcíny proti osýpkam. Ministerstvo súčasne upozornilo občanov na nebezpečnosť tohto ochorenia. Epidémia osýpok sužovala v ostatných týždňoch aj Rumunsko.


Japonsko sa ohradilo voči vojenskému cvičeniu Ruska v oblasti Kuríl

Japonské vedenie zhromažďuje informácie o posilňovaní ruskej vojenskej prítomnosti.

TOKIO. Japonská vláda v pondelok vyjadrila protest proti cvičným streľbám ruskej armády v oblasti ostrova Kunašir, ležiaceho v južnej časti Kurilských ostrovov. Na tlačovej konferencii v Tokiu o tom podľa agentúry TASS informoval hovorca japonskej vlády Jošihide Suga. Dodal, že japonské vedenie zhromažďuje informácie o tejto záležitosti, ale keďže posilňovanie ruskej vojenskej prítomnosti na štyroch ostrovoch Severného teritória - ako Tokio nazýva južnú časť Kuríl - protirečí záujmom Japonska, vláda v Tokiu proti tomu vyjadrila svoj protest diplomatickou cestou. V japonskej tlači sa v uplynulých dňoch písalo, že ruská strana informovala Japonsko o vykonávaní cvičných strelieb v oblasti ostrova Kunašir v čase od 5. do 10. augusta. V súvislosti s podobnými cvičeniami Tokio už v minulosti viackrát protestovalo. Ruské ministerstvo zahraničných vecí aj vo svojej reakcii na posledné cvičenie uviedlo, že časté protesty japonských diplomatov na konanie ruskej armády na juhu Kurilských ostrovov neprispievajú k vytvoreniu pozitívnej atmosféry v dvojstranných vzťahoch. Rusko a Japonsko si nárokujú suverenitu nad štvoricou ostrovov, ktoré sú v Japonsku známe ako Severné teritóriá a v Rusku ako Južné Kurily. Ostrovy obsadili a zabrali v posledných dňoch druhej svetovej vojny sovietski vojaci. Ruský prezident Vladimir Putin vlani navrhol, aby Rusko a Japonsko podpísali mierovú dohodu, ktorá by ukončila konflikty z obdobia druhej svetovej vojny bez akýchkoľvek podmienok. Ako poznamenala AFP, obe krajiny však v tejto oblasti za posledné mesiace dosiahli len malý pokrok. Spornú oblasť navštívil minulý piatok ruský premiér Dmitrij Medvedev. Zavítal na ostrovy Sachalin a Iturup, ktoré patria k súostroviu Južné Kurily. Keďže toto teritórium je predmetom dlhodobých územných sporov s Japonskom, jeho návšteva vyvolala protesty zo strany Tokia.


Miliardár predpovedal finančnú krízu z roku 2008, teraz hlási hospodársku recesiu v USA

Hrubý domáci produkt Spojených štátov sa v minulom roku zvýšil o 2,3 percenta.

CAMBRIDGE. Existuje pomerne vysoká pravdepodobnosť, že Spojené štáty ešte pred budúcimi prezidentskými voľbami v roku 2020 čaká hospodárska recesia. Myslí si to miliardár Ray Dalio, zakladateľ investičného fondu Bridgewater Associates. Dalio už v minulosti predpovedal finančnú krízu z roku 2008, upozorňuje server CNN. "Pravdepodobnosť recesie pred budúcimi prezidentskými voľbami je pomerne vysoká, možno 70-percentná," vyhlásil miliardár. Šesťdesiatosemročný Dalio sa už nezúčastňuje na každodennom chode fondu Bridgewater Associates, jeho názory na vývoj finančných trhov a ekonomiky sú však stále pozorne sledované, napísala agentúra Reuters.Hrubý domáci produkt Spojených štátov sa v minulom roku zvýšil o 2,3 percenta, tempo jeho rastu tak zrýchlilo z predvlaňajších 1,5 percenta. Administratíva súčasného prezidenta Donalda Trumpa si stanovila za cieľ dosiahnuť trojpercentného hospodárskeho rastu. Okrem nedávno schválenej daňovej reformy chce ekonomiku podporiť napríklad obmedzením regulácie či investíciami do infraštruktúry.


Polovica ľudí vede verí, iba ak sa zhoduje s ich názorom (prieskum)

BRATISLAVA. Takmer polovica ľudí verí vedeckým výsledkom vtedy, ak sa zhodujú s ich osobným presvedčením. Ide hlavne o ľudí, ktorí sú voči vede vo všeobecnosti nedôverčiví. Aj to je jeden z výsledkov celosvetového prieskumu, ktorý zisťoval postoje ľudí k vede. Prieskum State of Science (Stav vedy, pozn. red.) spravila americká spoločnosť 3M na vzorke 14 025 dospelých ľudí zo štrnástich krajín sveta. Kompletné výsledky si môžete prečítať v angličtine na tomto odkaze. Ľudia sa vo veľkej miere o vedu zaujímajú a chcú o nej vedieť viac. Podľa 88 percent opýtaných by mali mať úplne všetci aspoň základné povedomie o vede. Ľudia veria, že veda môže zlepšiť svet. Najviac čakajú, že vedci nájdu lieky na chronické ochorenia ako napríklad rakovinu. Dôležitým zistením však je, že podľa ľudí je veda neprístupná. Takmer 90 percent opýtaných by bolo radšej, keby sa vedci o výsledky podelili ľahko zrozumiteľným jazykom a spôsobom, ktorý by sa priamo dotýkal ich každodenného života. Prieskum v tejto súvislosti ukázal, že nemalá časť ľudí si neuvedomuje dopad vedy na bežný chod spoločnosti. Viac ako tretina opýtaných si myslí, že ak by neexistovala veda, ich život by sa nezmenil. Inými slovami nevidia výsledky vedy, ktoré sa prejavujú všade naokolo - či už v obyčajnej kancelárskej výbave, doprave, alebo v mobilných telefónoch. Necelá tretina dospelých si tiež myslí, že vede nepotrebujú rozumieť. Najčastejším dôvodom bolo, že ich nezaujíma. K nezáujmu viedli aj praktické pohnútky. Neverili, že veda by im pomohla zaplatiť účty alebo zaobstarať jedlo. Skepsa voči vede tiež nie je malá. Vede neverí až tridsaťpäť percent ľudí. Ich dôvody sú rôzne - často ich mätú protichodné vedecké výsledky, pochyby voči veciam, ktorým nerozumejú, či presvedčenie, že vedu ovplyvňujú nekalé záujmy. Desať percent ľudí sa vedy dokonca bojí, hlavne toho, čo sa s vedou dá dosiahnuť. Boja sa neznámeho, zneužitia či nedostatku etiky.


Teplo je extrémne, ale Sagan má výbornú formu, tvrdí Valach

Sagan jazdí  celý rok vo výbornej forme. Má šancu spraviť dobrý výsledok aj na majstrovstvách sveta v Katare.

Peter Sagan počas pretekov Eneco Tour vyhlásil, že ešte nevie, či vôbec pôjde na majstrovstvá sveta. Viete, ako veľmi bolo reálne, že by do Kataru neprišiel? „Peter povedal, čo povedal. Potom bolo ticho a nikto sa ďalej nedozvedal, aká je pravda. A tam asi bola chyba. My sme pripravovali všetko na to, že štartovať bude. Treba však povedať ešte jednu dôležitú vec. Peter doteraz na všetky reprezentačné výjazdy stopercentne nastúpil. Vždy ide do toho naplno a vždy urobí všetko pre slovenskú reprezentáciu a pre našu krajinu. Tak to treba brať.“ Slovenská výprava kategórie elite pricestovala do dejiska majstrovstiev sveta až vo štvrtok ráno. Nebude mať na aklimatizáciu príliš málo času? „Zvolili sme takú cestu, že Peter trénoval v Monaku a Michael Kolář s Jurajom Saganom na Malorke, kde sú ideálne podmienky a teplota okolo tridsať stupňov. Odtiaľ sa presunuli sem, kde je štyridsať. Za týchto okolností tri dni stačia na to, aby sa aklimatizovali a bolo všetko v poriadku. Tak či onak, v Katare to nebude ľahké pre nikoho, pretože teploty tu dosahujú extrém. A zároveň, ani dvojtýždňová aklimatizácia by nikomu nepomohla. Veľmi ťažko sa tu totiž trénuje, v tunajšej vysokej premávke sú zvláštne podmienky. A pripravovať sa pri štyridsiatkach je tiež náročné.“ Čo myslíte tými zvláštnymi podmienkami na tréning? Narodil sa 19. augusta 1973 v Myjave. Ako cyklista vyhral preteky Okolo Slovenska (1996) a získal päť titulov majstra SR. Dvakrát štartoval na olympijských hrách (Atlanta 1996 a Peking 2008). Po skončení aktívnej kariéry v roku 2009 pôsobil ako športový riaditeľ v tímoch Dukla Trenčín, Cycling Academy a bol reprezentačným trénerom pre kategóriu elite. Od roku 2015 je športovým riaditeľom tímu Tinkoff. „Trénuje sa v otvorenej premávke. Len vo štvrtok bol oficiálny tréning na okruhu. Išlo o jediné dve hodiny, keď okruh uzavreli, aby si pretekári všetkých krajín mohli prejsť trať. Inak sa ide v bežnej premávke. Ale nie je to až také zlé, pretože v Dauhe sa dá vyjsť von z mesta asi za dvadsať minút. Potom vás čaká prakticky už len rovina cez púšť. Navyše, cesty sú veľké a široké a nie je tu veľa semaforov.“ Peter Sagan sa pripravoval inde ako ďalší dvaja jazdci, ktorí mu v pretekoch budú pomáhať. Prebiehala nejako vzájomná koordinácia? „Máme predstavu o tom, ako to má vyzerať. S chalanmi si ešte sadneme a spresníme si veci. Nechceme to však komplikovať, pretože model pretekov sa určí aj tak až v konkrétny deň. Predpovede zatiaľ hovoria, že vietor by mal byť slabý, a teda by nemal rozhodovať v úvodných stopäťdesiatich kilometroch, kým sa jazdci dostanú na okruh. Tomu sa budeme musieť prispôsobiť. Uvidíme tiež, či sa bude skracovať trať. To sa dozvieme deň vopred alebo možno až v deň pretekov. Môžeme vychádzať len z toho, čo budú robiť veľké tímy, ktoré majú deviatich cyklistov. Podľa toho sa zariadime.“ Ako sa dá s tromi jazdcami vôbec bojovať proti takýmto početným tímom? „Samozrejme, nie je to ono. Máme tu troch cyklistov a naozaj nemôžeme priamo zasahovať do momentov, keď sa bude meniť vývoj pretekov. Musíme byť obozretní a ťažiť z taktiky iných tímov. Veľakrát je to o trpezlivosti a skúsenosti. Nespraviť chyby a jazdiť pozične vpredu. Šetriť sily do záveru. Pohyb našich reprezentantov v pelotóne musí byť spoločný, Peter by mal byť krytý, obsluhovaný vodou a všetkým naokolo. Napríklad, keď dostane defekt, mali by byť chalani pri ňom. Keď už potom po stopäťdesiatich kilometroch prídu na okruh, všetko sa zmení. Budú tam dva stacionárne bufety a občerstvovanie bude jednoduchšie. Ale zasahovať do vývoja pretekov sa za našich okolností naozaj nedá.“ Čo môže rozhodovať? „Ak bude vietor taký, ako meteorológovia predpovedajú, rozhodovať nebude. Pokiaľ bude silnejší, spraví selekciu. Momentálne to však vyzerá skôr na to, že selekciu spraví počasie. A, samozrejme, môže sa stať, že odíde početnejšia skupina a už pred nájazdom na okruh si vytvorí dostatočný náskok. Určite sa budú veľké krajiny naháňať. Od prvého momentu sa niektorí jazdci vydajú do úniku, potom to zasa bude musieť niekto kontrolovať. Je tu šesť či sedem veľmi silných tímov so šprintérmi v zostave, ktoré sa chcú jasne sústrediť na koncovku. Ale tiež sú tu krajiny, ktoré sa pokúsia nejako prekvapiť. A ak nebude fúkať vietor, ťažko prekvapia, takže zostáva možnosť ísť do úniku. My musíme len čakať, ako sa to vyvinie. Nemôžeme zatvárať každý únik, ktorý od štartu vznikne, s dvomi jazdcami. Preteky majú dvestošesťdesiat kilometrov a obstáť takto šesť hodín nie je možné.“ Ak bude rozhodujúcim faktorom teplota, kto bude mať väčšiu výhodu? „Je to individuálne. Preteky sa skutočne vyvinú podľa toho, komu ako sadne deň. Samozrejme, majstrovstvá sveta sú o tomto každý rok, ale v takomto extrémnom počasí to platí dvojnásobne. Pokojne sa môže stať, že aj topfavoritovi nevyjde deň, hoci naňho môže pracovať celý tím s deviatimi jazdcami od začiatku pretekov až do ich konca, jeho telo to jednoducho nezvládne.“ Našim pretekárom toto teplo skôr vyhovuje, alebo nie? „Máme pretekárov, ktorí sa s tým pri dobrej výkonnosti vedia vysporiadať. Peter Sagan v takýchto podmienkach súťaží na Tour de France. Tam zvykne bývať okolo tridsaťpäť stupňov, dokonca aj viac. Juraj sa s tým dokáže vyrovnať tiež, ale myslím si, že chlad im vyhovuje viac.“ Po posledných majstrovstvách sveta ste vyhlásili, že Peter môže získať titul znovu. Ako vidíte jeho šance, že sa mu to podarí v Katare? „Nechcem polemizovať dopredu. Rád by som povedal len to, že spravíme všetko preto, aby sme prišli do záverečného okamihu pretekov vpredu a aby sme bojovali o prvenstvo. Ako to už dopadne v danom momente a v konkrétnom šprinte, je ťažké nejako ovplyvniť. Videli sme však, že Peter celý rok jazdí vo výbornej forme, čo potvrdil na Eneco Tour. Zvíťazil tam nad top šprintérmi, akým je napríklad André Greipel, čiže rýchlosť na úspech aktuálne má. Na pretekárov čaká neskutočne rýchly šprint, pričom na posledných dvesto metroch sa cesta jemne dvíha a vzniká asi dvoj- alebo trojpercentné stúpanie, ktoré koniec takisto ovplyvní. V záverečných kolách bude prebiehať obrovský pozičný boj a Peter to vie aj s pomocou našich chalanov zvládnuť. Ale či obháji, to povedať neviem, pretože obhájiť titul je nesmierne ťažké. Šanca spraviť dobrý výsledok však existuje a na to sa sústreďujeme.“ Spomínate Eneco Tour, kde Peter na rovine zdolal väčšinu elitných šprintérov. O čom to vypovedá? „Majstrovstvá sveta sú dňom D. Sú to preteky, ktoré sa vyvíjajú úplne inak ako ostatné. Je tam nesmierny tlak na ten jeden konkrétny deň, pretože víťaz si ponesie dúhový dres celý rok. A to je veľká česť, takže ide o veľa. Nebude to ako Eneco. Peter tam len potvrdil, že má skvelú výkonnosť a je v dobrej forme. Potvrdil, že je momentálne rýchly a že jeho príprava už pred olympiádou bola zvládnutá dobre. V majstrovských pretekoch sa to všetko stupňuje a v posledných sto kilometroch sa deje mnoho vecí, ktoré laický divák nevidí, ale ovplyvňujú ich celý vývoj. V posledných sto kilometroch sa dá veľa síl stratiť, ale aj ušetriť. Je to o momentoch. Môže sa prihodiť pád, keď cyklista zostane vzadu a potom to musí dobiehať. Na svetovom šampionáte potrebujete aj kus šťastia.“ Kto sú najväčší favoriti pretekov? „Ak nebude fúkať vietor, budú to šprintéri. Greipel, Cavendish, Peter Sagan, Boasson Hagen, Bouhanni. Pokojne nazbierame aj desať cyklistov, ktorí sú v závere veľmi silní.“ Majstrovstvá sveta sa prvýkrát uskutočnia na Blízkom východe, ale pridelenie šampionátu Kataru sa stretlo s kontroverznými reakciami. Ako to vnímate? „Cyklistika je globálny šport, stále sa rozmáha. Snaží sa byť otvorená vo svete, bicyklujeme vo všetkých krajinách. Pretekový program sa nám predĺžil prakticky na celý rok a sezóna sa už viac-menej ani nekončí, čo je veľmi náročné. A to, že sa šampionát dostal sem? Prečo nie? Už dlhé roky sa jazdia preteky Okolo Kataru, ktoré fungujú veľmi dobre a organizátori majú na to, aby takéto podujatie kvalitne pripravili. Treba ísť aj týmito smermi. O rok sa vraciame späť do Európy, čiže je to pre nás aspoň pestré. Navyše, podmienky sú tu okrem tepla štandardné a porovnateľné s inými dejiskami.“ Ako vidíte možnosť, že preteky budú skrátené? „Ťažko povedať. Cyklistika je tvrdý šport a kilometre sa uberajú raz za desať rokov. Len tak pre nič a za nič sa etapy nikdy neskracujú. To by naozaj museli byť povodne alebo zosunuté cesty. Veď ani pre veľké zimy a sneh sa preteky neodkladali. Ale je pravdou, že už sa na teplotu prihliada, pretože môže smerovať do situácie, keď niekoľko jazdcov odíde na dehydratáciu. Takže aj ja čakám na vyjadrenie. V momente, ak bude nad tridsaťštyri, mali by preteky skrátiť. Priestor tu na to je.“ Údaj nad tridsaťštyri platí len pre majstrovstvá? „Platí to celkovo. Niekedy v minulom roku sa to objavilo v pravidlách, aby boli pretekári nejakým spôsobom chránení. Čiže už sa takáto vec zvažuje. Problémom nie je ani tak zima, ale teplo.“ Ale veď na Tour de France cyklisti jazdia aj vo vyšších teplotách. „Lenže etapy sa neskracujú. To je to, o čom hovorím. Určite sa to zváži, ale myslím si, že to v tomto smere bude náročné. A musí sa prihliadnuť i na to, že ide o rovinatú etapu. Nepôjde sa sedem hodín, ale šesť. To sa počíta ako kratšie preteky. Uvidíme.“ Ste skôr za to, aby sa skrátili? „Som za klasickú vzdialenosť pretekov majstrovstiev sveta, čiže zhruba tých dvestošesťdesiat kilometrov. Ale ja budem sedieť v aute. Odšliapať si to musia pretekári. A to už je naozaj dosť rizikové. Takže v momente, ako sa niekto rozhodne, že preteky majú byť kratšie, som za, lebo to bude mať hlavu a pätu. Ak sa zvolí dlhá trať, bude to veľmi náročné, ale budeme sa musieť prispôsobiť. V optimálnych podmienkach som však vždy za pôvodnú vzdialenosť.“ Máte za sebou sezónu v tíme Tinkoff, kde ste fungovali aj ako osobný tréner trojice Juraj Sagan, Michael Kolář a Erika Baška. Ako hodnotíte ich výkony? „Som veľmi spokojný. Erik Baška zvládol svoju pozíciu nováčika v tíme. Na prvý rok dosiahol veľmi dobré výsledky. Vybojoval dve víťazstvá a bol nápomocný pri ďalších úspechoch. Erikov prístup je stopercentný, vo výkonnosti sa posunul o veľký kus. Veľkú spokojnosť vyjadrili aj športoví riaditelia tímu Tinkoff. Pre Juraja Sagana platí to isté. Vidieť uňho výkonnostný skok, čo potvrdil na klasikách a v podstate i počas celého roka. V tíme sa s ním počíta už do najťažších pretekov a do prvých zostáv, čo by mal byť ten hlavný ukazovateľ. Lebo darmo budeme rozprávať, ako sme sa zlepšili, ak pretekár nepôjde do najlepších zostáv. Budem len rád, ak to takto bude pokračovať. Michael Kolář zostal prakticky na takej výkonnosti ako minulý rok. Nejaké zhoršenie nemal. Rýchlostne je to v poriadku, v budúcom roku možno musíme trošku stabilizovať výkonnosť. Tam vidím medzeru.“ Na otázku denníka SME z júla tohto roku, či má toto trio predpoklady, aby štartovalo na Grand Tours, ste odpovedali, že pracujete na tom, aby sa tak stalo. Môže sa tak stať už na budúci rok? „V novom tíme to vidím veľmi pozitívne, aj keď sme ešte nerobili zostavy na preteky. Až o týždeň na najbližšom sústredení to pomaly naberie cestu, kto pôjde kam. Ale pri všetkých troch v tom nevidím prekážku. Musíme len čakať, ale myslím si, že by sa do zostáv mali dostať.“ Celá skupina z tímu Tinkoff vrátane vás prechádza do tímu Bora. Bola to podmienka? „Nemôžeme hovoriť o podmienkach. Bola to práca manažéra Giovanniho Lombardiho. Samozrejme, Peter do toho vstupuje. Má svoju skupinu ľudí, ale tí pretekári sú na tom výkonnostne dobre. Inak by žiadny jazdec nemohol prejsť. Je to tak, že Peter si tiež prispôsobuje svoj pracovný kolektív, podobne, ako to robia všetci lídri, aby mali známych ľudí okolo seba a lepšie sa adaptovali na nové prostredie. Ale áno, bola myšlienka, aby sme išli ďalej všetci. Podarilo sa to a sme  radi.“ Ako vy osobne vnímate prestup do nového tímu? „Som rád, že je predo mnou ďalšia výzva. Nemám za sebou ľahký rok a ani ten najbližší ľahký nebude. Ale chcem dať do toho opäť všetko. Idem naplno a pevne verím, že si svoju funkciu obhájim, lebo tiež musím podať nejaký výkon.“ Mení sa nejako vaša práca oproti tej, ktorú ste robili v Tinkoffe? „V Tinkoffe som trénoval troch pretekárov, tu trénovať nebudem. Budem len športovým riaditeľom. Znamená to, že budem mať viac času na prípravu na preteky. Je to náročné, pretože to trvá aj týždne. Potom idete na súťaž, po nej väčšinou nasleduje ďalšia príprava. A my máme na starosti, aby všetko klapalo, aby sme všade prišli na čas, aby jazdci podali dobrý výkon. Som rád, ako sa chalani výkonnostne posunuli. Teraz sa môžem sústrediť už len na túto jednu vec.“ Tento text ste mohli čítať vďaka tomu, že platíte za obsah. Vážime si to.


AKTUALIZOVANÉTrump na Twitteri opäť kritizoval Švédsko

Bývalý šéf švédskej diplomacie sa pýta, či Trump drogoval, keď sa zmieňoval o Švédsku v súvislosti s terorizmom.

WASHINGTON, ŠTOKHOLM. Prezident USA Donald Trump v pondelok na Twitteri zverejnil ďalší odkaz kritizujúci prisťahovaleckú politiku Švédska. Napísal: "FALOŠNÉ SPRÁVY v médiách sa pokúšajú tvrdiť, že prisťahovalectvo rozsiahlych rozmerov vo Švédsku sa krásne vyvíja. NIE!" Trump počas mítingu na Floride v sobotu vyhlásil: "Pozrite sa, čo sa stalo včera večer vo Švédsku." Urobil tak po tom, ako vo vystúpení narážal na teroristické útoky, ku ktorým došlo v Európe. Nebolo jasné, o čom presne hovorí, a zo škandinávskej krajiny v piatok večer nehlásili nijaké vážne bezpečnostné incidenty. Švédi cez víkend krútili hlavami nad vyjadreniami prezidenta USA Donalda Trumpa naznačujúcimi, že v ich krajine došlo k závažnému incidentu. Šéf Bieleho domu v nedeľu vysvetľoval, že sa zmieňoval o niečom, čo videl v televízii. Jeho slová vyvolali v nedeľu záplavu komentárov na sociálnych sieťach a miestne noviny zverejnili zoznam rôznych udalostí, ktoré sa stali vo Švédsku v piatok a zjavne nesúviseli s teroristickými aktivitami. Prezident zrejme poukazoval na pasáž odvysielanú v piatok večer v programe "Tucker Carlson Tonight" americkej spravodajskej televízie Fox News. Tá informovala, že Švédsko prijalo vlani vyše 160-tisíc žiadateľov o azyl, ale iba 500 migrantov si našlo vo Švédsku zamestnanie. V správe Fox News sa ďalej uvádzalo, že v severskej krajine nastal i nárast násilia. "Moje vyhlásenie o tom, čo sa deje vo Švédsku, bolo narážkou na správu, ktorá bola odvysielaná v (televízii) Fox News o imigrantoch a Švédsku," reagoval Trump v nedeľu na Twitteri. Hovorkyňa Bieleho domu uviedla, že Trump hovoril o rastúcej kriminalite vo všeobecnosti, nie o konkrétnej záležitosti. V správe sprevádzanej zábermi na rozbité okná a požiare sa tiež tvrdilo, že po príleve imigrantov nastal vo Švédsku nárast násilia páchaného strelnými zbraňami a znásilňovania. Viacerí švédski predstavitelia takúto správu odmietli. Podľa oficiálnych štatistík miera kriminality v krajine od roku 2005 klesá, uviedla agentúra Reuters. Hovorkyňa švédskeho ministerstva zahraničných vecí v reakcii na pôvodné Trumpove vyjadrenia povedala, že vláda v Štokholme nevie o nijakých "závažných incidentoch spojených s terorizmom". Švédska spravodajská služba uviedla, že nemá dôvod meniť stupeň pohotovosti pred teroristickými útokmi. Švédska ministerka zahraničných vecí Margot Wallströmová na Twitteri zverejnila úryvok zo svojho prejavu o tom, že demokracia a diplomacia "si od nás vyžadujú, aby sme rešpektovali vedu, fakty a médiá". Bývalý šéf švédskej diplomacie Carl Bildt bol menej taktný. "Švédsko? Teroristický útok? Čo fajčil? Množstvo otázok," napísal tiež na Twitteri. Neskôr pre Švédsky rozhlas povedal, že vidí nebezpečenstvo v tom, ako Trump zaobchádza s faktmi. „Ak sme v situácii, v ktorej je vo svete napätie, nachádzame sa medzi vojnou a mierom. Ak potom máme prezidenta, ktorý šíri veľa falošných fám, môže to byť skutočne nebezpečné," zdôraznil.


Turecko nemeckým poslancom povolilo návštevu základne Incirlik

Donedávna ešte poslanci Bundestagu svoje jednotky navštíviť nemohli - kvôli diplomatickej roztržke Berlína a Ankary.

ANKARA. Nemeckí zákonodarcovia pristáli dnes na leteckej základni v tureckom Incirliku, kde navštívia nemeckých vojakov, ktorí pomáhajú v operáciách proti extrémistickej organizácii Islamský štát (IS). Turecko dlho odmietalo umožniť nemeckým poslancom návštevu vojakov umiestnených na základni Incirlik, a to v reakcii na júnové hlasovanie nemeckého parlamentu, ktorý v uznesení označil zabíjanie Arménov osmanskými Turkami pred sto rokmi za genocídu. Ankara dala súhlas na návštevu sedemčlennej delegácie, zloženej z členov naprieč všetkými nemeckými politickými stranami. Po tom, ako nemecká vláda minulý mesiac zdôraznila, že parlamentná rezolúcia nie je právne záväzná. Nemecko má na základni v Incirliku prieskumné a tankovacie lietadlá, ako aj približne 250 príslušníkov svojej armády. Niektorí zákonodarcovia uviedli, že misia v Incirliku nemôže byť tento rok predĺžená, ak nebudú umožnené návštevy, čo zvyšovalo pravdepodobnosť diplomaticky chúlostivého kroku - stiahnutia a presunu misie do inej krajiny, pripomenula dnes v správe tlačová agentúra AP.


Ústav pamäti národa otvára dvere verejnosti, sprístupní i tajné spisy

Historici ústavu sú presvedčení, že mladá generácia by mala lepšie poznať dejiny,

BRATISLAVA. Mladá generácia by mala lepšie poznať dejiny, zdôrazňujú historici z Ústavu pamäti národa (ÚPN). Študentom chcú bližšie vysvetliť podstatu totalitných režimov a upozorniť na význam extrémizmu s cieľom predchádzať takto ladeným názorom. ÚPN sa ľuďom rozhodol otvoriť brány, sprístupní im aj tajné spisy, ktoré vyhotovila Štátna bezpečnosť (ŠtB). Deň otvorených dverí uskutoční od 22. do 26. mája. Historici budú premietať filmy s tematikou neslobody, plánujú o nej diskusie so školákmi. Odborníci a hostia odprezentujú výsledky svojej bádateľskej činnosti, pre záujemcov otvoria priestory archívu ÚPN, chýbať nebude odborný výklad. "Nestačí iba poznať zločiny totalitných režimov, dôležitejšie je ponúknuť mladým vzory hodné nasledovania, motivovať ich k zásadným postojom, ponúknuť im osobnosti, ktoré sa zaslúžili o pád nacizmu či komunizmu," povedal predseda Správnej rady ÚPN Ondrej Krajňák. Dni otvorených dverí sa uskutočnia na troch miestach postupne. Pre študentov je napríklad dnes od rána pripravený kultúrny program v Dome kultúry Zrkadlový háj v Petržalke. V utorok (23.5.) od 8.00 h sprístupnia archív ÚPN na Miletičovej ulici v budove saleziánov s prísne tajnými spismi vyhotovenými ŠtB. V stredu (24.5.) a v piatok (26.5.) od 8.00 h ÚPN ukáže sídlo na Miletičovej 19. Pracovníci budú návštevníkov sprevádzať priestormi ústavu, premietnu im dokumentárne filmy o období neslobody. ÚPN organizuje podujatie v spolupráci s Bratislavským samosprávnym krajom, ministerstvom školstva a Štátnym pedagogickým ústavom.


Séria bombových hrozieb si vynútila evakuácie v Moskve

Ruské úrady zatiaľ neuviedli, koho podozrievajú z tzv. telefonického terorizmu.

MOSKVA. Viac ako 20-tisíc ľudí evakuovali v Moskve a troch ďalších ruských regiónoch v súvislosti s falošnými telefonátmi varujúcimi pred odpálením nástražno-výbušných systémov, ktoré v krajine znepokojujú občanov už desiaty deň. V samotnej ruskej metropole museli v utorok evakuovať približne tri desiatky objektov, ale podobné opatrenia si hrozby vynútili aj v okolí Murmansku a Rostova nad Donom, respektíve v Jamalsko-neneckom autonómnom okruhu. Väčšinu poplachov už opäť mohli označiť za plané, na niektorých miestach ešte prebiehajú kontroly. Ruské úrady zatiaľ neuviedli, koho podozrievajú z tzv. telefonického terorizmu, ale ani súhrnné údaje o počte evakuovaných osôb v dôsledku anonymných telefonátov od 10. septembra. Ako však v dnešnom vydaní informovalo ekonomické periodikum RSK, popri doteraz najčastejšie sa objavujúcich tézach o tzv. ukrajinskej stope a účasti džihádistov z Islamského štátu na sérii týchto akcií sa objavil aj tretí možný variant. S odvolaním sa na nemenovaného informátora z bezpečnostných kruhov RSK napísal, že telefonáty realizuje z Bruselu medzinárodná skupina hakerov, ktorej motívom sú zisky. Údajne to odznelo na konzultáciách, na ktorých sa zúčastnili aj predstavitelia ruského rezortu vnútra a Federálnej bezpečnostnej služby (FSB). Práve podľa expertov FSB hakeri vytvorili program, ktorý na vybrané ciele spúšťa záplavu telefonátov. Ruské bezpečnostné zložky zriadili už spoločnú skupinu na vytvorenie adekvátneho obranného softvéru. Podľa informátora RSK hakeri zatiaľ svoje finančné požiadavky nezverejnili. Cieľom kybernetických útokov je podľa iného zdroja destabilizácia Ruskej federácie s vyvrcholením počas prezidentských volieb v marci 2018.


Španielska polícia obsadí volebné miestnosti v Katalánsku

Vláda v Madride robí všetko preto, aby sa referendum o nezávislosti nekonalo.

BARCELONA, MADRID. Španielska vláda v utorok informovala o pláne prevziať kontrolu nad volebnými miestnosťami v Katalánsku v rámci úsilia zmariť referendum o nezávislosti tohto regiónu od Španielska, informovala agentúra Reuters. Spor ohľadne nadchádzajúceho referenda, naplánovaného na nedeľu 1. októbra, uvrhlo Španielsko do jednej z najväčších politických kríz od nastolenia demokracie v 70. rokoch minulého storočia, ktorej predchádzali desaťročia vojenskej diktatúry. Podľa nemenovaného predstaviteľa centrálnej vlády v Madride úrady podnikli dostatočné opatrenia, aby predišli referendu. Kataláncom chýba volebná komisia, volebné urny či hlasovacie lístky patriace k základným nástrojom transparentného hlasovania. Španielska vláda v utorok nariadila príslušníkom katalánskeho regionálneho policajného zboru, aby identifikovali správcov miestnych škôl a ďalších verejných budov, ktorých priestory sa podľa predpokladov použijú ako volebné miestnosti v spornom referende o nezávislosti, informovala agentúra AP. Príkaz zistiť osobné údaje týchto oficiálnych zástupcov a úradníkov zaslal polícii vrchný prokurátor v Katalánsku, uviedlo španielske ministerstvo vnútra. Nariadenie tak podľa AP vytvára dodatočný nátlak na Katalánsku políciu, ktorá je nútená konať proti jej spoluobčanom podporujúcim separatistické myšlienky.


Slovenský plynárenský priemysel si udržiava prevahu na trhu s plynom

Štátny podnik mal vlani celkovo vyše 57-percentný podiel na trhu.

BRATISLAVA. Na slovenskom trhu s plynom si udržal dominantné postavenie Slovenský plynárenský priemysel (SPP). Ako vyplýva z údajov zverejnených Úradom pre reguláciu sieťových odvetví (ÚRSO), štátny podnik mal vlani celkovo vyše 57-percentný podiel na trhu. Za ním nasledovali spoločnosť innogy Slovensko a MET Slovakia, ktoré dosiahli zhodne takmer 8-percentný podiel na trhu so zemným plynom. Päticu najväčších dodávateľov plynu uzatvárali spoločnosti Elagas a ZSE Energia, ktoré ovládli vyše 5-percentný trhový podiel. „V minulom roku pôsobilo na Slovensku 27 aktívnych dodávateľov plynu,“ uviedol regulačný úrad vo svojej výročnej správe. Aj v sektore domácností mal SPP najväčší trhový podiel, keď ovládol vyše 66 percent trhu. Spoločnosť innogy si ukrojila pri domácnostiach vyše 15-percentný podiel. Tretím najväčším dodávateľom plynu v tomto segmente odberateľov bola ZSE Energia s viac ako 8-percentným trhovým podielom. „Plyn domácnostiam dodávalo celkovo pätnásť dodávateľov s celoslovenskou pôsobnosťou,“ dodal regulátor. Pri malých podnikoch, pre ktorých ÚRSO stále určuje maximálne ceny za dodávky plynu, mal vlani najväčší trhový podiel taktiež štátny SPP, a to vyše 79-percentný. Nasledovala firma innogy so 14-percentným trhovým podielom a Stredoslovenská energetika, ktorá ovládla pri malých podnikoch takmer trojpercentný trhový podiel. Slovenskí odberatelia sa v ostatnom roku príliš nehrnuli k zmene dodávateľa plynu. V Európskej únii sa úroveň liberalizácie trhu s plynom vykazuje prostredníctvom percentuálne vyjadreného koeficientu, takzvaného switchingu. Ten vyjadruje pomer počtu odberných miest so zmenou dodávateľa plynu k celkovému počtu odberných miest. V minulom roku dosiahol celkový switching necelé tri percentá. Najviac menili svojho dodávateľa odberatelia z kategórie stredný odber. Pri nich zaznamenal regulátor switching na úrovni zhruba 11 percent. Pri veľkoodberateľoch bol switching približne 10 percent, pri malých podnikoch 6 percent a pri domácnostiach menej ako 3 percentá. Na Slovensku sa vlani celkovo spotrebovalo necelých 53 terawatthodín plynu, čo v medziročnom porovnaní predstavuje pokles o zhruba 4 percentá. Domácnosti pritom spotrebovali 27 percent plynu z celkovej spotreby, veľkoodber 56 percent, maloodber 10,5 percenta a stredný odber 6,5 percenta.


Čečenský prezident popiera, že by vojaci smerovali do Sýrie

Čečenskí vojaci údajne odlietali dohladka oholení, k zmene vizáže došlo v snahe odlíšiť sa od Čečencov v radoch islamistov.

MOSKVA. Čečenský prezident Ramzan Kadyrov popiera medializované správy, že príslušníci dvoch plukov ministerstva vnútra pôsobiacich v Čečensku budú vyslaní do Sýrie. Kadyrov citoval, že ruské médiá píšu o vyslaní príslušníkov jednotiek zvláštneho určenia patriacich pod pluky Východ a Západ na ruskú leteckú základňu Humajmím v Sýrii. Na svojej stránke na sieti Instagram však súčasne napísal: "So všetkou zodpovednosťou vyhlasujem, že v Čečenskej republike pluky Východ a Západ nie sú". Podľa agentúry Interfax Kadyrov dodal, že v Čečensku, ako aj v každom inom regióne Ruskej federácie, sú dislokované jednotky federálneho ministerstva obrany. "V nich slúžia občania Ruskej federácie z Čečenska a iných subjektov federácie. Je dobre známe, že ruské jednotky sa nezúčastňujú na pozemných operáciách v Sýrii," zdôraznil Kadyrov. Deklaroval súčasne, že ak by vojaci dislokovaní v Čečensku dostali rozkaz chrániť ruskú leteckú základňu v Sýrii, "bola by to výhra v lotérii". "Ak bandy teroristov nezničíme, ocitnú sa tam, kde ich čakáme najmenej. Preto musia byť neutralizovaní ďaleko od nášho rodného kraja. A my sme na to pripravení kedykoľvek," zdôraznil. O vyslaní čečenských vojakov do Sýrie informoval vo štvrtok ruský denník Izvestija, ktorý sa odvolal na zdroje na ruskom ministerstve obrany. Správu o tom priniesol aj denník Kommersant, ktorému ju potvrdili zdroje na letisku v Chankale. Na internete sa objavil aj videozáznam rozlúčky s vojakmi odchádzajúcimi z Čečenska do Sýrie. Podľa denníka Izvestija ide o skúsených vojakov, ktorí sa zapojili do likvidácie islamistických povstalcov v čečenských horách, boli aj na misii v Gruzínsku a Libanone. Zdroj Kommersantu si všimol, že čečenskí vojaci údajne odlietali čerstvo a dohladka oholení, čo je pre nich netypické - údajne k zmene ich vizáže došlo v snahe odlíšiť ich v Sýrii od Čečencov, ktorí bojujú v radoch extrémistickej organizácie Islamský štát. Ruské úrady správy o vyslaní čečenských vojakov do Sýrie oficiálne nepotvrdili.


Bratislava musí znovu posúdiť ponuky na opravu Karloveskej radiály

Mesto na rekonštrukci vyčlenilo v rozpočte na tento rok viac ako 56 miliónov eur.

BRATISLAVA. Hlavné mesto bude musieť znovu posúdiť ponuky v tendri na modernizáciu Karlovesko-dúbravskej radiály. Primátor Bratislavy Matúš Vallo o tom informoval v stredu (10. 4.) podvečer na verejnom stretnutí s občanmi Dúbravky, na ktorom bola dlhoočakávaná modernizácia električkovej radiály jednou z tém diskusie. Vallo oznámil, že situácia vyplýva z rozhodnutia Úradu pre verejné obstarávanie (ÚVO), ktorý pri vyhodnocovaní procesu verejnej súťaže organizovanej predchádzajúcim vedením mesta napadol vylúčenie jedného z uchádzačov. "Musíme rozhodnutie ÚVO akceptovať a vyhodnotiť aj ponuku od vylúčenej firmy. Pokiaľ by tento uchádzač dal lepšiu ponuku ako súčasný víťaz, museli by sme začať prakticky odznovu a pripravovať zmluvu aj celý projekt rekonštrukcie s týmto novým dodávateľom," upozornil Vallo. Či to ohrozí plánovaný začiatok prác v lete tohto roku, v tejto chvíli primátor povedať nevie. "Budeme to vedieť najskôr o dva týždne po znovuposúdení ponúk," vysvetlil. Mesto na rekonštrukciu Karlovesko-dúbravskej radiály vyčlenilo v rozpočte na tento rok viac ako 56 miliónov eur. Rekonštrukciu musí stihnúť do konca roka 2023. Týkať sa bude úseku električkovej trate od tunela pod Hradom po križovatku ulíc M. Sch. Trnavského a Hanulova v Dúbravke. Od tejto časti po jej koniec na ulici Pri kríži sa trať modernizovala v roku 2014. Podľa zámeru sa má kompletne vymeniť električkový zvršok aj spodok spolu s odvodnením. Obnoviť sa majú aj nástupištia. Celkové náklady na rekonštrukciu radiály sa odhadovali približne na 67 miliónov eur. Mesto bude modernizáciu financovať pomocou eurofondov, ktoré pokryjú 85 percent nákladov, päť percent má hradiť mesto, desať percent štát.


Drucker vyráža do regiónov, Fico sa nového projektu nebojí

Exminister zdravotníctva a vnútra chce hovoriť  o senioroch, rodinách aj o zdravotníctve.

BRATISLAVA. Exminister zdravotníctva Tomáš Drucker vyráža medzi ľudí, chce diskutovať o senioroch, rodinách aj o zdravotníctve. Povedal to vo videu, ktoré zverejnil na svojej stránke na Facebooku. Predstavte si pána Druckera, ako chodí po východnom Slovensku, po dedinách, ktoré majú 200 - 300 ľudí a láka tam voličov nejakými sociálnymi otázkami. On jednoducho na to nemá. Drucker, ktorý pre médiá viackrát potvrdil, že zvažuje založiť politickú stranu, reagoval aj na júnový prieskum dôveryhodnosti politikov, v ktorom skončil hneď po premiérovi Petrovi Pellegrinim a po prezidentke Zuzane Čaputovej. "Chcem poďakovať za mesiace podpory, ktorú mi prejavujete. Pre mňa to je veľmi dôležité, povzbudzujúce a príjemné. Bol som aj milo prekvapený, keď som videl prieskumy dôveryhodnosti, v ktorých som sa umiestnil na tak vysokej pozícii zvlášť, keď si uvedomím, že už je to viac ako rok, čo som odišiel z pozície ministra," povedal vo videu. Drucker uvažuje nad tým, ako túto dôveru nesklamať. "A rozhodol som sa. Vyrážam za vami. Toto leto chcem stráviť s vami v debatách o tom, aké mám konkrétne predstavy o tom, ako zlepšiť Slovensko, ako pomôcť mladým rodinám, aby nemuseli uvažovať nad tým, či si môžu dovoliť jedno alebo dve deti," uviedol Drucker. "Potrebujeme hovoriť o dôstojnom živote pre našich seniorov, konkrétne opatrenia, nie raz za rok hovoriť o trinástom dôchodku. Potrebujeme hovoriť aj o zdravotníctve," vyhlásil s tým, že hoci za dva roky jeho ministrovania ako nominanta Smeru, sa veľa podarilo, stále treba ešte veľmi veľa urobiť. Ľuďom cez video odkazuje, aby mu napísali, kde by mal prísť, o čom chcú hovoriť. "Potrebujem počuť a cítiť spätnú väzbu," uzavrel Drucker. Fico sa novej Druckerovej strany nebojí. Na pondelkovom brífingu vyhlásil, že pre Smer nepredstavuje konkurenciu. Podľa neho ide o projekt, ktorého sa absolútne neobáva. "Predstavte si pána Druckera, ako chodí po východnom Slovensku, po dedinách, ktoré majú 200 - 300 ľudí a láka tam voličov nejakými sociálnymi otázkami. On jednoducho na to nemá," vyhlásil Fico s tým, že Drucker je "typický kaviarenský liberálny politik." Najdôveryhodnejším politikom podľa prieskumu agentúry FOCUS je premiér Peter Pellegrini. Dôveruje mu 51,6 percenta opýtaných. Prieskum sa uskutočnil v dňoch 1. až 11. júna na vzorke 1 017 respondentov. Po predsedovi vlády nasleduje v prieskume vtedy ešte budúca prezidentka Zuzana Čaputová, ktorej dôveruje 49,4 percenta respondentov. Prvú trojku uzatvára Tomáš Drucker. Bývalému ministrovi zdravotníctva dôveruje 34,5 percenta opýtaných. FOCUS do zoznamu zaradil aj Druckera, pretože sa objavujú informácie, že pred budúcoročnými parlamentnými voľbami by mohol založiť vlastnú stranu. Drucker v marci 2018 nahradil v Pellegriniho vláde Roberta Kaliňáka vo funkcii ministra vnútra. Dňa 17. apríla 2018, necelý mesiac po nástupe do funkcie však podal demisiu. V predchádzajúcej tretej vláde Roberta Fica riadil ako nominant Smeru ministerstvo zdravotníctva.


KOMENTÁR PETRA SCHUTZADankov kostlivec

Prípad Montostroj z podnikateľskej histórie Andreja Danka poteší jeho osobne len ako nepriamy dôkaz, že jeho premiérske ambície sa berú vážne. Koncipientom budúcnosti teda predseda SNS na smiech nie je, hoci prezývka „tomtom“ predurčuje čosi iné... Negatívom, ktoré Dankovi nedovolí užiť si dobrý pocit, je nálepka privatizéra z éry najdivšieho tunelovania štátu. Na zásadnú predpoveď, či mu vizitka prischne nadobro, alebo ju dokáže strhnúť akýmsi marketingovým zázrakom (sériou zázrakov), chýba autorská trúfalosť. Zrejmé je však toľko, že profilový kaz predsedu parlamentu a SNS, ktorým je účasť na procese, čo sa široko-ďaleko vníma ako zločinný, sa bude pripomínať odteraz vždy, keď sa objaví záujem znemožniť mu taký či onaký služobný postup. Teda na dve stoličky, ktoré sú vyššie, než na akej sedí dnes. Kým Danko nepoloží na stôl zásadne iné skutočnosti, jeho problém nie je malý. Jedna vec, ktorá smrdí, je totiž víťazstvo nie najlepšej ponuky, čo sa Dankerovi – to bola rodinná firma – pošťastilo. A navyše je ešte podozrenie, že Danker sa na biznise zúčastnil ako biely kôň Istrokapitálu. Cez čiaru podozrenia, teda až k tvrdeniu, samozrejme, nepôjdeme. No ak všetko, čo sa volá Danko (rodina), vyprace firmu hneď po transakcii, a orgány spoločnosti vzápätí zaľudnia postavy (blízke) Istrokapitálu, tak verzia, že finančná skupina nastrčila Dankovcov do tendra z dôvodu nadštandardných vzťahov s vtedajším privatizačným aparátom, je síce iba jedna z možných, ale vcelku realistických. Dá sa pýtať, čo je až také diskvalifikačné na úlohe bieleho koňa, ktorú si niekto zahrá iba preto, aby povodil „mečiarovský“ FNM – ktorý štát sám rozkrádal od večera do rána – za nos. Nevieme. Ako všetci kostlivci z 90. rokov, čo vypadávajú – aj z národoveckých – vitrín s trofejami, aj podnikanie Dankera už zapadlo prachom. Napokon, inštitút premlčania nebol vymyslený márne, keby Čižnárovi napadlo oprášiť zákon... Hrozba, ktorej čelí Danko, spočíva vo fakte, že privatizéri „mečiarovskej“ éry sú sociálna skupina s horšou reputáciou než členovia ŠtB. Skutočnosť, že pokiaľ ide o dobrú povesť, za aktérmi divokej privatizácie sú na Slovensku už len migranti, znie takmer fatálne, ale ani nemusí rušiť Danka v ďalšej kariére. Tento text ste mohli čítať vďaka tomu, že platíte za obsah. Vážime si to.


Medzinárodný menový fond: Oživovanie globálnej ekonomiky sa zrýchľuje

NEW YORK. Oživovanie globálnej ekonomiky naberá na dynamike, uviedla šéfka Medzinárodného menového fondu (MMF) Christine Lagardeová. "Po šiestich rokoch neuspokojivého rastu svetová ekonomika získava dynamiku, keďže cyklické oživovanie bude zrejme prinášať viac pracovných miest, zvyšovanie príjmov a prosperity," uviedla Lagardeová. Upozornila však na to, že spoločne so zrýchľovaním oživovania ekonomiky sa v niektorých rozvinutých ekonomikách začínajú objavovať pochybnosti o hospodárskej integrácii, ktorá už desaťročia podporuje svetovú ekonomiku. Podľa šéfky MMF sa vyhliadky rozvinutých ekonomík zlepšili. Zároveň sa očakáva, že viac než tromi štvrtinami budú ku globálnemu rastu aj v roku 2017 prispievať rozvíjajúce sa a rozvojové ekonomiky. To ukazuje, že globálna ekonomika profituje z rozumných politických rozhodnutí v mnohých krajinách v uplynulých rokoch, myslí si Lagardeová. Varovala pred "mečom protekcionizmu", ktorý sa vznáša nad globálnym obchodom. "Pod týmito krátkodobými problémami leží trend slabej produktivity, ktorý je výraznou brzdou vysokého a inkluzívneho rastu." Dodala, že ak by rast produktivity sledoval trend spred krízy, ktorá sa začala v roku 2008, celkový hrubý domáci produkt (HDP) vyspelých ekonomík by dnes bol približne o 5 % vyšší.


Šéf britských diplomatov: Rozhodnutie je konečné, Británia odchádza

Čo bude so Slovákmi v Británii? Aj na túto otázku pre SME odpovedá šéf britskej diplomatickej služby Simon McDonald.

Médiá hovoria, že Británie nevie presne, čo chce v rokovaniach o brexite dosiahnuť. Viete? „Hlavný cieľ je jasný – vystúpiť z Európskej únie. O tomto rozhodli britskí občania 23. júna. Nová premiérka Theresa Mayová dala jasne najavo, že skôr, než sa rozhodne, chce si naštudovať všetky podrobnosti, to nejaký čas trvá. Táto fáza sa skončí aktiváciou článku 50 Lisabonskej zmluvy a premiérka už povedala, že tak urobí do konca marca. Takže to už nebude dlho trvať.“ Je ešte možné, že by sa brexit nakoniec nekonal? „Šanca na túto možnosť nulová, rozhodnutie padlo.“ Nemôže to zmeniť ani opakované referendum alebo odpor poslancov? „Pozícia vlády je, že na aktiváciu článku 50 nepotrebuje súhlas parlamentu. Už to síce napadli na súde, no postoj vlády je takýto. Uvidíme, ako rozhodne súd. Britské súdy podľa mňa rešpektujú politické rozhodnutia aj demokratický proces. Neskôr budú mať poslanci dôležitú úlohu. Vláda plánuje zrušiť zákon o pristúpení k Európskemu spoločenstvu z roku 1972, to môže urobiť iba parlament.“ Je možné, že práve v tomto momente by to poslanci zablokovali? „Samozrejme, sme demokraciou a poslanci majú toto právo. Očakávam, že niektorí sa o to aj pokúsia, ale je súčasťou tradície britskej politiky, že parlament rešpektuje názor občanov. Dolná komora podľa mňa zahlasuje za brexit. Snemovňa lordov je v tomto rozdelená, ale dolná komora má v našom systéme silnejšie postavenie, takže by aj prípadné odmietnutie mohla prehlasovať, lebo má právo zvrátiť rozhodnutie hornej komory. Hlavným odkazom teda ostáva, že brexit sa naozaj udeje.“ Aký ste mali osobne pocit, keď ste sa 24. júna zobudili a dozvedeli, že krajina z Únie vystupuje? „Moje osobné pocity nie sú v tomto prípade dôležité. Som britský štátny zamestnanec a 24. júna bolo jasné, že britskí občania sa rozhodli pre odchod z Európskej únie. Odvtedy sa správam podľa toho.“ Obchodné rokovania v posledných desaťročiach viedol v mene Veľkej Británie Brusel. Má vláda k dispozícii dostatok ľudí, ktorí sú na blížiace sa rokovania pripravení? „Británia má mnoho zanietených a inteligentných ľudí, ktorí sa rýchlo učia. Takýchto odborníkov máme napríklad na našom zastúpení pri Svetovej obchodnej organizácii v Ženeve. Máme teda kvalifikovaných odborníkov, no nie je ich dosť. Cvičíme preto nových ľudí, naberáme aj ľudí zvonka. Očakávam, že keď sa rokovania začnú, bude britský tím naozaj silný.“   Briti pracujú aj v európskych inštitúciách. Vracajú sa domov, aby pracovali pre vládu pri odchode? „Niektorí z nich sa naozaj budú rozhodovať, či im je európsky projekt natoľko blízki, že sa na odchode Británie nechcú podieľať. Iní však chcú to najlepšie pre Úniu aj Britániu a som si istý, že niektorí Briti pracujúci v Bruselu sa vrátia, aby pomohli dosiahnuť dohodu výhodnú pre obe strany. Niektorých vyslala priamo britská vláda, tých bez problémov stiahneme, ale iných zamestnáva napríklad Európska komisia, tí sa budú musieť rozhodnúť sami.“ Slovákov najviac zaujíma, čo bude s ich krajanmi po brexite. Máte už na to odpoveď? „Toto bude súčasťou rokovaní. V Británii žije takmer 70- až 90-tisíc Slovákov, to je mnoho ľudí. Britská vláda sa však zaujíma aj o britských občanov, ktorí žijú v iných štátoch Únie. Ich budúcnosť, ich práva, toto bude teda dôležitá súčasť rokovaní. Tie sa však ešte nezačali.“ Hlavným odkazom predreferendovej kampane bolo, že Veľká Británia chce získať späť kontrolu nad hranicami, takže na toto budú myslieť aj britskí vyjednávači. Budú napríklad Slováci o tri roky pri návšteve Británie potrebovať pas? „Toto neviem povedať, bude to súčasťou rokovaní. Rovnako je to s právom pracovať na britskom území. Hlavným odkazom predreferendovej kampane bolo, že Veľká Británia chce získať späť kontrolu nad hranicami, takže na toto budú myslieť aj britskí vyjednávači.“   Takže známy most na hranici Írska a Severného Írska, kde sa v súčasnosti dá voľne prejsť, už bude minulosťou a budú tam pohraničné kontroly? „Nejde len o jeden most, s Írskom máme dlhú hranicu. Dohody s Írskom sú staršie ako naše členstvo v Únii. Írsko a Íri mali vo Veľkej Británii vždy osobitné postavenie a myslím si, že toto bude pokračovať.“ Obchodná dohoda s Kanadou sa doťahovala sedem rokov, na dohodu s Britániou sú len dva roky. Viete si predstaviť, že by Británia odišla bez akejkoľvek dohody? „Za dva roky sa dá stihnúť veľa, ale zrejme nie úplne všetko. Takže aj po týchto dvoch rokoch bude asi treba isté prechodné obdobie, kým sa úplne oddelíme od Únie.“ Začali sa už nejaké rokovania? „V súčasnosti prebiehajú interné rozhovory v Londýne, aby sme si pred aktiváciou článku 50 stanovili naše ciele. Myslím, že na konci dvojročného obdobia by sme už mali mať hmatateľné výsledky.“ Čo si myslíte o vyjadreniach slovenského premiéra Roberta Fica, že Európa dosiahne, aby bol brexit pre Britániu bolestivý? „Zatiaľ sme len v prvej fáze, rokujúce strany si určujú svoje úvodné pozície. Myslím si, že náš odchod musí byť výhodný pre obe strany. Ako Brit nebudem presadzovať trestanie Spojeného kráľovstva.“ Bude výsledkom skutočný odchod alebo ostane Británia naďalej naviazaná na Úniu? „Budúce vzťahy sú druhou časťou rokovaní. V rôznych oblastiach môžu vyzerať rôzne. Nechcem nič predpovedať, ale neprekvapilo by ma, ak by sme mali viaceré dohody s našimi európskymi susedmi.“ Bude sa to podobať na vzťahy s Nórskom alebo so Švajčiarskom? „Mnoho ľudí hovorí o mnohých modeloch, ale my Briti hľadáme britské riešenie.“ Vy máte na starosti aj spravovanie twitterového účtu kocúra na ministerstve. Akú má úlohu? „Palmerston je jedným z najnovších zamestnancov britského ministerstva zahraničných vecí. Potrebujeme, aby chytal myši, lebo sídlime v starej budove a tam je problém so škodcami. Na toto je expert, počítame mu, koľko myší chytil a zatiaľ ich bolo 22, zabil aj jedného potkana. Takže si svoju prácu robí dobre. Z Palmerstona sa už stal fenomén sociálnych sietí, dal rozhovor pre Buzfeed, kde sa vyjadril aj na tému brexitu.“   Tento text ste mohli čítať vďaka tomu, že platíte za obsah. Vážime si to.


Spor Prahy a Číny môže znížiť počty turistov, no mesto utrpieť nemusí

Peking vypovedal zmluvu o sesterskom partnerstve s Prahou.

PRAHA. Českú republiku navštívia ročne státisíce čínskych turistov, ktorí v krajine minú miliardy korún. To by sa však po vypovedaní partnerstva medzi Prahou a Pekingom mohlo zmeniť, najmä ak sa do situácie vložia čínske médiá. Ak by Číňania prestali do Česka jazdiť, prídu českí podnikatelia o časť príjmov. Na druhej strane však Česká republika začína trpieť príliš vysokým množstvom turistov, takže ich prípadný úbytok by nemusel byť na škodu. Ako uviedol server iDNES.cz, priemerný čínsky turista minie v Českej republike počas návštevy podľa údajov spoločnosti Global Blue takmer 17-tisíc Kč (658,74 eura). Viac než 600-tisíc Číňanov, ktorí v Česku strávili vlani aspoň jednu noc, tak nechalo v krajine zhruba 10 miliárd Kč. A to napriek tomu, že do Českej republiky prichádzajú v priemere na jednu či dve noci. Časť z týchto peňazí však do Česka v budúcich rokoch možno nepríde. Peking totiž vypovedal zmluvu o sesterskom partnerstve, ktorú s Prahou uzatvoril v roku 2016. To by mohlo ovplyvniť množstvo Číňanov, ktorí si Českú republiku vyberú za dovolenkovú destináciu. "Ak okolo toho bude v čínskych médiách poplach, tak to určite ovplyvní mnohých turistov," povedal pre iDNES.cz Jan Papež, podpredseda Asociácie cestovných kancelárií ČR. Ich počet by mohol klesnúť podľa Papeža nielen v Prahe, ale v celej Českej republike. Čínski turisti totiž väčšinou príliš neodlišujú Prahu od zvyšku Česka. Podľa Barbory Hrubej, hovorkyne Prague City Tourism, však úbytok extrémny nebude. České turistické destinácie totiž začínajú zápasiť s takzvaným overturizmom, teda príliš veľkým počtom zahraničných návštevníkov. Úbytok čínskych turistov by im tak vlastne mohol aj pomôcť. "Podobný úbytok sme videli v roku 2014 v prípade návštevníkov z Ruska v dôsledku uvalenia sankcií," uviedla Hrubá pre iDNES.cz. "Ten priestor, ktorý vznikol ich úbytkom, naplnili turisti z iných krajín," dodala. Do Česka z Číny lieta celkovo päť priamych spojov, z Pekingu, Šanghaja, Čcheng-tu, Si-anu a Šen-čenu. Práve priame spojenia odštartovali rast čínskej turistiky v Česku. Rozhodujúce pre čínskych turistov bude podľa Papeža to, či tieto linky budú lietať aj naďalej. Ako dodal, pre Číňanov je omnoho viac dôležitá dostupnosť destinácie, než sesterské partnerstvo s hlavným mestom. "Praha je pre Číňanov veľmi obľúbenou destináciou. Spoločne s Českým Krumlovom a južnou Moravou ju milujú," povedal Papež. Na aerolínie nebude mať vypovedanie zmluvy podľa Papeža žiadny vplyv. "Prevádzkovanie takejto leteckej linky je veľká ekonomická záležitosť, ktorá nie je závislá od nejakého neuváženého rozhodnutia," uviedol. Ako dodal, čo sa týka prípadného rušenia spojov, firmy tak budú podľa všetkého v tejto veci vyčkávať.


Vjazd do Bratislavy skomplikovali viaceré nehody, tvorili sa hodinové kolóny

BRATISLAVA. Vodiči prichádzajúci do Bratislavy mohli dnes stráviť aj hodinu v kolónach. Hustá premávka na diaľnici D1 začínala už pri Triblavine a pokračovala až po Prístavný most, kde sa ráno zrazili viaceré autá. Kolóny sa vytvorili aj v opačnom smere je na diaľničnom obchvate, plná bola Einsteinova ulica aj pripájače z Petržalky. Priebežne sa plnil aj vjazd do Bratislavy po diaľnici D2 z Malaciek - v tuneli Sitina najprv pre kolóny znížili rýchlosť na 40 kilometrov za hodinu, neskôr ho uzatvárali. Dopravu skomplikovali aj viaceré nehody v centre mesta, vjazd do centra po moste SNP sťažila nehoda dvoch autobusov pri zastávke Zochova. Zdržanie hlásili vodiči aj na vjazdoch do Bratislavy z iných smerov - z Rače, zo Žitného ostrova aj zo Senca. Nehoda sa stala aj na R1 pri Seredi v smere do Trnavy. Blokovaný bol jeden jazdný pruh.


Najlepší slovenský junior ide na prvý veľký šampionát

Zaplával už sedem slovenských rekordov, v lete bol na juniorskom šampionáte desiaty. Teraz čaká Vladimíra Štefánika štart so seniormi.

BRATISLAVA. Slovenské plávanie je v posledných sezónach na vzostupe. Na vrcholných podujatiach sa Slováci približujú k špičke, Richard Nagy mal v Riu na dosah olympijské finále a z vrcholného podujatia priniesol v tomto roku dokonca striebornú medailu. Na decembrové majstrovstvá sveta v krátkom bazéne do Kanady (6. - 11. demcebra) ide veľmi mladý tím. Vekový priemer ôsmich reprezentantov je len dvadsať rokov. V nominácii chýba najlepšia Slovenka posledných rokov Katarína Listopadová aj úspešný prsiar Tomáš Klobučník. Naopak na svoj prvý seniorský šampionát ide náš najlepší junior Vladimír Štefánik. Osemnásťročný Žilinčan vyniká v krauliarskom šprinte. Na Slovensku v týchto disciplínach vyhráva a vlani začal zlepšovať aj seniorské rekordy. Jeho doterajším najväčším úspechom je desiate miesto z júlových juniorských ME. „Som veľmi rád, že sa mi podarilo splniť limit a môžem na majstrovstvách štartovať. Doteraz som bol len na juniorských podujatiach. O to viac sa teším,“ vravel Štefánik. „Už len vidieť top plavcov z celého sveta bude úžasné. Pokúsim sa zaplávať svoje najlepšie časy. Nervozitu necítim. Beriem to tak, že sú to preteky ako každé iné.“ V kanadskom Windsore sa predstaví v troch disciplínach – 50 m, 100 m a 200 m voľný spôsob. Najviac si trúfa na krauliarskej stovke. Práve v nej vlani v decembri vytvoril slovenský rekord v krátkom bazéne (48,00 s). Posunul ho takmer o sekundu a pol. V tohtoročných svetových tabuľkách by s týmto časom bol na 28. priečke. Richard Nagy (nar. 9. marca 1993, VŠC Dukla Banská Bystrica) - disciplíny 400 m v. sp., 200 a 400 m polohové preteky Marek Botík (28. júna 1991, VŠK UK Bratislava) - 50 a 100 mprsia Vladimír Štefánik (nar. 8. januára 1998, Nereus Žilina) - 50, 100 a 200 m v. sp. Adam Halas (nar. 2. augusta 1998, STU Trnava) - 50 a 100 mmotýlik, 100 a 200 m pol. pret. Andrea Podmaníková (23. februára 1998, Piraňa Topoľčany) - 50, 100 a 200 m prsia Barbora Mišendová (nar. 12. februára 1998, Dukla BanskáBystrica) - 50 a 100 m v. sp., 50 a 100 m mot. Karin Tomečková (9. mája 1993, Three Pools by ElementsResort Šamorín) - 100 a 200 m znak Karolína Hájková (14. decembra 1997, Orca Bratislava) - 50,100 a 200 m znak „Ak by sa mi podarilo zlepšiť si rekordy, už to by bolo skvelé. V takej forme môžete byť maximálne dva- či trikrát do roka. Na semifinále alebo finále zatiaľ nepozerám, ale určite zo seba vydám všetky sily.“ Krátko po šampionáte v Kanade ho čaká jeden z veľkých splnených snov. Nádejný junior odchádza študovať do Ameriky na Florida State University. „Posledných pár rokov som rozmýšľal práve nad touto univerzitou. Na plávanie majú výborné zázemie aj trénerov. Na podmienky u nás sa nemôžem sťažovať. V klube sa snažili, aby sme mali všetko, ale toto je predsa len iná liga. Malo by tam byť dvadsať až tridsať plavcov a všetci lepší odo mňa. Už to je obrovská motivácia ísť tam a pripravovať sa s nimi,“ vraví Žilinčan, ktorého doteraz pripravoval v klube Nereus Žilina tréner Juraj Skopal. Jeho vzorom bol ako pre mnohých plavcov Američan Michael Phelps. Zo Slovákov obdivuje Richarda Nagya. „Neuveriteľne na sebe pracuje v tréningoch a má skvelú povahu. V lete vybojoval striebro na majstrovstvách Európy. Verím, že aj teraz má na to, aby získal ďalšiu.“ Nagy bude lídrom slovenskej výpravy. Po olympiáde v Riu však zmenil pôsobisko aj tréning a sám netuší, čo by mohol zaplávať. Najvyššie ciele bude mať v polohových pretekoch na 400 metrov. Finále by mu nemalo ujsť. Práve na polohovku sa s novým trénerom Russom Barberom v Sheffielde najviac pripravoval. "Chcem tam predviesť to najlepšie, ale neviem ani sám seba odhadnúť, ako to dopadne. Takže môj výsledok prekvapí najviac zo všetkých mňa," hovoril pre SITA Nagy. Pred rokom ho práve v polohovke na ME v krátkom bazéne delilo od bronzu päť stotín sekundy. Aktuálne je vo svetových tabuľkách na 21. mieste časom 4:11,64 minúty. Rekord má však o sedem sekúnd lepší. Po rokoch sa Nagy nepredstaví na majstrovstvách vo svojej najobľúbenejšej disciplíne 1500 m voľný spôsob. „Od olympiády som ju netrénoval a nepasovala mi teraz do programu. Určite sa k nej ešte v budúcnosti vrátim.“ Na šampionáte ho čakajú tri štarty. Tento text ste mohli čítať vďaka tomu, že platíte za obsah. Vážime si to.


Maďarsko odkúpilo druhú polovicu strieborných artefaktov z čias Rímskej ríše

Celá kolekcia bude vystavená pre verejnosť v parlamente do konca augusta.

BUDAPEŠŤ. Maďarská vláda odkúpila chýbajúcich sedem objektov striebornej kolekcie riadov pochádzajúcich z čias Rímskej ríše, ktoré pašeráci predali z krajiny zrejme okolo roku 1980, informoval v stredu premiér Viktor Orbán. Celkovo 14 kusov strieborných podnosov, mís a džbánov spolu s medeným kotlom, v ktorom boli uložené, je známych pod názvom poklad Sevso a ich pôvod sa datuje do 4. storočia, keď bolo západné Maďarsko súčasťou Rímskej ríše. Sevso bol vysokopostavený rímsky úradník žijúci v tomto regióne. "Maďarské vláda verí, že neoceniteľný národný poklad, rodinné striebro, má zostať v krajine. Splnili sme si povinnosť a dostali sme ho naspäť," uviedol Orbán počas prezentácie znovunadobudnutých objektov v parlamente.Maďarsko odkúpilo prvých sedem predmetov v roku 2014 za 15 miliónov eur a za zvyšné zaplatilo neznámym predajcom 28 miliónov eur. Riaditeľ Múzea krásneho umenia v Budapešti László Baán oznámil, že celá kolekcia bude vystavená pre verejnosť v parlamente do konca augusta. "Poklad Sevso je dosiaľ najvýznamnejšia kolekcia strieborných predmetov z čias neskorej Rímskej ríše," povedal Baán, ktorý viedol vyjednávanie za vrátenie predmetov.Objekty zrejme v polovici 70. rokov 20. storočia objavil neďaleko jazera Balaton amatérsky archeológ, ktorý zomrel za záhadných okolností v roku 1980. Jeho smrť sa polícii doteraz nepodarilo objasniť. Predmety potom odcudzili a Maďarsko sa ich niekoľko desiatok rokov snažilo prinavrátiť do krajiny.


Poľský prezident podpísal zákon, obmedzuje slobodu zhromažďovania

Zákon obmedzuje právo na konanie protidemonštrácií voči oficiálnym podujatiam.

VARŠAVA. Poľský prezident Andrzej Duda podpísal zákon z dielne vládnej strany Právo a spravodlivosť (PiS), ktorý obmedzuje právo na konanie protidemonštrácií voči oficiálnym podujatiam.Nová legislatíva, ktorú poľský parlament schválil vlani v decembri, uprednostňuje zhromaždenia organizované vládou alebo cirkvou pred akýmikoľvek inými demonštráciami. V Poľsku doteraz platil princíp, kto skôr príde a ohlási demonštráciu, tomu ju povolia, ak sú splnené stanovené zákonné podmienky. V zmysle nového zákona budú mať prioritu zhromaždenia národného významu konané pri rôznych výročiach alebo cirkevných sviatkoch.Na rovnakom mieste a v rovnakom čase sa odteraz nebudú môcť konať dva verejné mítingy. Protidemonštranti budú musieť byť od účastníkov oficiálnych podujatí vzdialení minimálne 100 metrov. Pravidelne organizované zhromaždenia si budú môcť zaistiť miesto konania na tri roky dopredu. To sa týka napríklad spomienkových podujatí na haváriu poľského prezidentského špeciálu pri Smolensku, ktoré každý mesiac organizuje šéf PiS Jaroslaw Kaczynski.Podľa poľskej vlády by nová úprava mala zabrániť zrážkam demonštrantov z rôznych táborov. Kritici ale tvrdia, že ide o ďalší krok súčasného konzervatívneho kabinetu, ktorý je na hranici ústavnosti. Prezident Duda zákon podpísal v sobotu 18. marca.Legislatívu kritizoval aj komisár Rady Európy pre ľudské práva Nils Muižnieks. Podľa jeho názoru je takéto regulovanie demonštrácií zbytočné a prehnané.


Trump na twitteri pochválil nesprávnu Ivanku a dostal ostrú odpoveď

Donald Trump je hrdý na svoju dcéru Ivanku, pochváliť ju chcel aj na sociálnej sieti. To sa mu však nepodarilo.

LONDÝN. Novozvolený americký prezident Donald Trump vzbudil pozornosť na twitteri, keď pochvalu adresovanú svojej dcére poslal omylom inej Ivanke. Odkaz dostala Ivanka Majicová z anglického Brightonu. Uviedla to v utorok agentúra AP. Trump, ktorý sa pripravuje na prevzatie moci na piatkovej inaugurácii, preposielal svojim priaznivcom na twitteri odkaz, v ktorom iný užívateľ siete napísal, že "jeho dcéra Ivanka je skvelá žena so skutočným charakterom a úrovňou". Užívateľ ale použil spojenie na inú Ivanku a Trump chybu zopakoval. Majicová neváhala a venovala mu ostrú odpoveď. "A vy ste muž s ohromnou zodpovednosťou. Odporúčam vám, aby ste si dávali väčší pozor na twitter a aby ste venovali viac času zoznamovaniu sa s okolnosťami klimatických zmien," odkázala Trumpovi. Štyridsiaty piaty prezident USA je veľmi aktívny na twitteri a zdá sa, že nie je zástancom obmedzovania výroby či ťažby uhlia. Trump v predvolebnej kampani tvrdil, že globálne otepľovanie je podvod, ktorý si vymyslela Čína, aby poškodila americké hospodárstvo. Neskôr svoj výrok zmiernil. Povedal tiež, že parížsku klimatickú dohodu vypovie a že bude podporovať priemyselné odvetvia, ako je ťažba uhlia, ropy a zemného plyn.


Chelsea Manningová známa z kauzy WikiLeaks bude kandidovať do Senátu

Bývalú vojačku prepustili z väzenia vlani v máji na základe milosti od predošlého prezidenta USA Baracka Obamu.

WASHINGTON. Americká transrodová informátorka Chelsea Manningová, ktorá strávila sedem rokov vo väzení za poskytnutie tajných dokumentov skupine WikiLeaks, sa chce stať členkou federálneho Senátu za štát Maryland. Podľa údajov americkej Federálnej volebnej komisie predložila potrebné doklady na to, aby sa mohla v tohtoročných voľbách uchádzať o kreslo v Senáte, ktoré v súčasnosti patrí demokratovi Benovi Cardinovi, informovala agentúra DPA. Manningová (30) je takisto členkou Demokratickej strany a svoju kandidátsku prihlášku údajne podala ešte vo štvrtok. Bývalá vojačka, ktorú prepustili z väzenia vlani v máji na základe milosti od predošlého prezidenta USA Baracka Obamu, je aktívna na sociálnej sieti Twitter, k uvedenej záležitosti sa však zatiaľ verejne nevyjadrila. Manningová, ktorá počas výkonu trestu zmenila svoje pohlavie, bola v roku 2013 usvedčená ešte pod mužským menom Bradley Manning z toho, že poskytla skupine WikiLeaks státisíce tajných vojenských a diplomatických dokumentov. V čase tohto úniku pracovala ako armádny spravodajský analytik v Bagdade. Pôvodne si mala Manningová odpykať vo väzení až 35-ročný trest. Manningovej prípad bol jedným z najzávažnejších únikov tajných materiálov v dejinách Spojených štátov.


V Čečensku otvorili koncentračný tábor pre homosexuálov

Čečenská polícia spustila čistky pred niekoľkými týždňami. Vláda to popiera, v regióne vraj homosexuáli ani nie sú.

MOSKVA, BRATISLAVA. Žiadali od neho, aby prezradil mená ďalších homosexuálov. Prehľadávali mu mobil, kontrolovali sociálne siete, aby zistili, s kým sa stretáva. Popritom ho bili aj inak mučili. Na známych sa zamerali bez ohľadu na to, či išlo o gayov, alebo nie. Najhrozivejšie na svedectve muža, ktorý sa nedávno dostal z čečenského väzenia, je jeho tvrdenie, že sa ocitol v koncentračnom tábore pre homosexuálov. Ten čečenské úrady vraj založili v meste Argun, posielajú tam ľudí, ktorých zadržali pri čistkách proti homosexuálom. Podľa novinárov z denníka Novaja Gazeta vznikol tábor v priestoroch bývalých kasární. Prenasledovaniu, o ktorom aktivisti hovoria už niekoľko týždňov, tak dávajú systém, ktorý pripomína protižidovské pogromy a sieť nacistických koncentračných táborov. Denník cituje svedectvá, že v tábore sa bol osobne pozrieť predseda čečenského parlamentu, čo sa však nepodarilo potvrdiť. „Tí, ktorí ušli, hovoria o tom, ako museli prežívať v jednej miestnosti s 30 či 40 ľuďmi. Mučili ich elektrickým prúdom, bili, niektorých ubili na smrť,“ cituje stránka Pink News, ktorá prináša správy zo sveta o homosexuálnej komunite, ruskú aktivistku za práva LGBT ľudí Svetlanu Zacharovovú. Niektorých zadržiavali ako rukojemníkov na vydieranie rodín. V Rusku dlhodobo zasahujú proti homosexuálom, schválili aj zákon, ktorý zakazuje propagáciu inej sexuálnej orientácie. V Čečensku je však situácia extrémnejšia. V moslimskom regióne sa na severe Kaukazu stále uplatňuje vražda zo cti a homosexualita v rodine kazí povesť príbuzných. Tí tak často „previnilca“ zabijú a polícia sa prípadom ani nezaoberá. Čečenská vláda oficiálne prenasledovanie popiera s jednoduchým argumentom: v Čečensku nie je koho prenasledovať. „Keby u nás boli homosexuáli, sami príbuzní by ich poslali tam, odkiaľ niet návratu,“ povedal Alvi Karimov, hovorca čečenského prezidenta Ramzana Kadyrova. .


ONLINE: Slovensko nezvládlo štvorhru proti Poľsku (Davis Cup 2017)

Slováci po sobote vedú nad Poľskom už len 2:1.

BRATISLAVA. Slovenskí tenisti si definitívnu záchranu v I. skupine euro-africkej zóny Davisovho pohára v sobotu nevybojovali. Po prvých dvoch úspešných piatkových dvojhrách v sobotňajšej štvorhre rozhodujúci tretí bod nepridali. Duo Andrej Martin a Igor Zelenay nestačilo na poľskú dvojicu Lukasz Kubot, Mateusz Kowalczyk a prehralo v štyroch setoch. V nedeľu sú na programe záverečné dvojhry.


Politici sa málo zaujímajú o problematiku zmeny klímy, tvrdia ochranári

Pripomenuli, že kvalita ovzdušia patrí napriek určitým zlepšeniam medzi tie oblasti, v ktorých Slovensko najviac zaostáva.

BRATISLAVA. Politické strany, parlament ani najvyšší ústavní činitelia neprejavujú dostatočný záujem o problematiku zmeny klímy a plnenie záväzkov vyplývajúcich z Parížskej dohody nepovažujú za skutočnú prioritu. Pri príležitosti druhého výročia schválenia Parížskej dohody o boji proti klimatickým zmenám to v liste trom najvyšším ústavným činiteľom konštatovali členovia Slovenského ochranárskeho snemu (S-O-S). Na najvyšších predstaviteľov krajiny sa takto obrátili so 14 otázkami, čo konkrétne urobili a plánujú urobiť pre našu klímu, pričom odpovede žiadajú do 30 dní. „Dva roky považujeme za dosť dlhý čas na to, aby sa ukázalo, nakoľko vážne to myslia naši zákonodarcovia, štátne a samosprávne orgány so záväzkami vyplývajúcimi z Parížskej dohody,“ povedal zakladajúci člen S-O-S Mikuláš Huba.Oficiálne štatistiky podľa neho hlásia mierny pokles množstva znečisťujúcich látok emitovaných do ovzdušia vo väčšine sledovaných ukazovateľov. V produkcii emisií skleníkových plynov dosiahlo Slovensko výrazné zlepšenie, viaceré mestá a obce robia adaptačné opatrenia, prijali sa príslušné strategické dokumenty. „Nebolo by preto spravodlivé tvrdiť, že nikto v tomto štáte neurobil nič pozitívne v prospech klímy. Avšak na to, aby sa podarilo dosiahnuť potrebnú zmenu, budú nevyhnutné ďalšie zásadné opatrenia,“ konštatoval Huba. Zároveň pripomenul, že kvalita ovzdušia patrí napriek určitým zlepšeniam medzi tie oblasti, v ktorých Slovensko najviac zaostáva. Hnedé uhlie na Hornej Nitre sa ťaží a spaľuje naďalej, štát sa chystá túto činnosť dotovať až do roku 2030 a hrozí rozširovanie tejto ťažby. V najbližších rokoch sa na Slovensku uvedie do prevádzky ďalší veľký závod na výrobu automobilov so spaľovacími motormi, čím Slovensko dodá na svetový trh množstvo nových producentov skleníkových plynov. Rapídny úbytok lesov, brehových porastov, mokradí i voľne rastúcej zelene na Slovensku napomáha nežiaducim dopadom zmeny klímy. “Podobne aj neustály rast rozlohy nepriepustných zastavaných betónových a asfaltových plôch. Ani naše poľnohospodárstvo nie je vzorom v uplatňovaní adaptačných opatrení na negatívne dopady zmeny klímy,“ tvrdia ochranári, ktorí sa slovenských politikov pýtajú napríklad na to, čo konkrétne v posledných dvoch rokoch urobili na zmierňovanie negatívnych dopadov zmeny klímy, aké legislatívne zmeny iniciovali a koľko prostriedkov na tento účel vyčlenili.


Lučanský popiera, že by komunikoval s Kočnerom a Bödörom

Lučanský popiera

Reakcie politikov

Čo ukazujú správy?

Komentár Tkačenka

Komentár Kepplovej

Stĺpček šéfredaktorky

Politik Kočner

Bödör klamal

Zlatý kľúčik

Video

Vplyv

Platí dohoda s Milanom? pýtal sa Kočner.

BRATISLAVA. Policajný prezident Milan Lučanský vylúčil, že by sa stretával či dohadoval priebeh vyšetrovania s Marianom Kočnerom či Norbertom Bödörom. Reagoval tak na komunikáciu medzi Kočnerom a Bödörom, ktorú zverejnil Denník N. "Ruska volajú na inšpekciu vypovedať. Je to pod kontrolou alebo ani nie? Teda, či ešte platí dohoda s Milanom," písal Kočner. Bödör mu odpovedal, že nevie, "podľa mňa áno". Denník N poukazuje, že Milan mohol byť v tomto prípade práve Lučanský. Komunikácia pochádza z obdobia po vražde novinára Jána Kuciaka a jeho snúbenice, došlo k nej v apríli 2018. Lučanský sa policajným prezidentom stal až v máji. "K týmto SMS môžem povedať len jedno: Ak by som bol ja Milan, o ktorom sa rozprávajú, a ak by k takej dohode došlo, tak by teraz nebol Kočner vo väzbe a obvinený vo viacerých závažných prípadoch a obžalovaný v prípade zmeniek," napísal Lučanský na facebooku. Lučanský zároveň priznal, že komunikáciu dostal k nahliadnutiu od Úradu inšpekčnej služby. V nej sa Kočner a Bödör dohadujú, že Bödör pôjde s Lučanským na obed. "Nikdy som s ním na obede nebol, ďalšia zo správ hovorí o tom, že vo mne nevideli a ani nemali spojenca," dodal Lučanský. Ďalšia časť uniknutej komunikácie zachytáva správy, ktoré si vymieňal Kočner so svojim spolupracovníkom Štefan Aghom cez šifrovanú komunikáciu Threema. Komunikácia prebiehala po tom, ako v novembri 2017 prepustili Ruska z väzby v kauze falšovania zmeniek . Bývalý príslušník SIS Peter Tóth na polícii vypovedal, že Agh na falšovanie zabezpečil techniku, napríklad papier, tlačiareň a toner z roku 2000. „Z toho nasa sa mi zatial neozvali. Slintoska nam pustili,“ píše Agh Kočnerovi. Ten u Agha následne zisťuje, či ešte neostal „papier, na ktorý sme robili slinoviny“. Agh na súde minulý týždeň povedal, že Kočner Ruska volal „slintoš“ či „slina“. Polícia zaistila aj správy o Jánovi Kuciakovi, ktoré Kočner posielal Tóthovi. Boli v nich napríklad osobné údaje Kuciaka. Tóth policajtom počas výsluchu potvrdil, že pre Kočnera sledoval novinárov. Nazýva to ale paparazzovaním a tvrdí, že je to v súlade so zákonom. V kauze zmenky prokurátor Ján Šanta predložil súdu aj úradný záznam polície, ktorý podľa Denníka N opisuje komunikáciu Mariana Kočnera a Norberta Bödöra. Norbert Bödör je synom oligarchu Miroslava Bödöra, ktorého SBS firma Bonul za vlád Smeru zbohatla na verejných zákazkach. Bödör podľa tejto komunikácie napríklad viackrát pre Kočnera zabezpečoval policajné lustrácie a pomáhal mu so zakladaním Kočnerovej strany Cieľ. Takisto spolu s Kočnerom konali podľa záverov polície v prospech Smeru. „Je zrejmé, že Kočner koná spoločne s Norbertom Bödörom v prospech politickej strany Smer. Podľa komunikácie je ochotný vždy pomáhať Robertovi Ficovi, je mu verný, obetuje sa pre Smer, navrhuje a podniká kroky na to, aby sa strana Smer udržala pri moci, a to aj za vlastné peniaze, ako napríklad ovplyvňovanie verejnej mienky prostredníctvom médií, snaha o ovplyvňovanie rôznych politických postov, k čomu mu napríklad slúžili aj informácie, ktoré dokázal získať ešte pred ich medializáciou,“ cituje policajný záznam Denník N.


Samosprávy potrebujú viac informácií o agende smart

Niektorí respondenti agendu nepovažovali za dôležitú.

BRATISLAVA. Vedomosť o smart agende má väčšina samospráv, no len štvrtina z nich (26,1 percenta) vie jednoznačne odpovedať na otázku, čo predstavuje agenda Smart Cities. Vyplynulo to z prieskumu, ktorý realizovalo Združenie miest a obcí Slovenska (ZMOS) na prelome mája a júna. "Viac ako polovica respondentov, presne 54,2 percenta z nich, sa vyjadrila, že asi vie, o čom táto agenda je," informoval hovorca ZMOS Michal Kaliňák. "Odpovede zvyšných respondentov sa pohybovali v škále vyjadrení asi neviem, určite neviem, prípadne neviem sa vyjadriť," dodal. Za dôležitý výstup z prieskumu považuje fakt, že spomedzi všetkých respondentov, ktorí sa stretli s agendou Smart Cities, len 15,1 percenta uviedlo, že majú všetky potrebné informácie. "Čiastočnými informáciami disponuje 69,1 percenta starostov a primátorov, ktorí by zároveň uvítali viac informácií. Zvyšných 15,8 percenta konštatovalo, že nemá o tejto agende vôbec žiadne informácie," priblížil výsledky ankety Kaliňák. Respondenti, ktorí poznajú agendu Smart Cities, odpovedali i na otázku, či ju považujú za dôležitú pre modernizáciu samosprávy. "Celkovo 27,8 percenta z nich odpovedalo 'áno' a ďalších 46,8 percenta odpovedalo 'skôr áno ako nie'. Ostatní respondenti túto agendu nepovažovali za dôležitú pre modernizáciu samosprávy, alebo sa k tomu nevedeli vyjadriť," priblížil Kaliňák. Hovorca ZMOS upozornil, že prístup miest a obcí k agende smart je dôležitý tak z hľadiska komplexného a udržateľného rozvoja územia, ako aj s prihliadnutím na nastavovanie finančných mechanizmov podporujúcich technologické riešenia a inovatívne metódy komunálneho manažmentu. "Výsledky prieskumu ukazujú na potrebu aktívnej osvety a približovania v praxi osvedčených riešení," skonštatoval. Do prieskumu bolo zaradených 468 samospráv, z ktorých na anketové otázky reagovalo 413. Prieskum realizovali od 21. mája do 15. júna 2018. Výsledky prieskumu poslúžia ako podklady pre ďalšiu prácu v rámci národného projektu ZMOS s názvom Modernizácia miestnej územnej samosprávy, ktorý ZMOS realizuje vďaka podpore z Európskeho sociálneho fondu v rámci Operačného programu Efektívna verejná správa.


V Argentíne našli kosti najväčšieho vyhynutého medveďa

BUENOS AIRES. V Argentíne našli kosti najväčšieho známeho druhu medveďa, ktorý žil v starších štvrtohorách a meral vzpriamenej podobne viac ako štyri metre. Informoval o tom cez víkend denník El País. Podľa argentínskych paleontológov malo nimi nájdené zviera šesť centimetrov dlhé tesáky a vážilo asi osemsto kilogramov. „Išlo totiž o ešte mladého medveďa, dospelí jedinci tohto druhu vážili okolo 1,5 tony,“ popísal nález argentínskych paleontológov José Luis Aguilar, riaditeľ múzea v San Pedro. Práve pri tomto meste v provincii Buenos Aires v miestnom kameňolome našli najväčšieho mäsožravca Južnej Ameriky. Medveď druhu Arctotherium angustidens žil v Amerike asi pred 700-tisíc rokmi. Lebka a čeľusť, ktoré paleontológovia našli pred ôsmimi mesiacmi a teraz ju predstavili verejnosti, sú vo veľmi dobrom stave. „Zachovalý stav lebky a čeľusti nám pomôže zistiť, aký mal mozog a sluch,“ povedal s nadšením Leopoldo Soibelzon, paleontológ z univerzity v meste La Plata. Soibelzon už v roku 2011 predstavil verejnosti najväčšieho medveďa rovnakého druhu, ktorého výšku vzpriamenom stave vedci spočítali podľa ramennej kosti na 4,5 metra a váhu na 1,5 tony.


Kuchár si vo vlaku zabudol kufor s nožmi, švajčiarska polícia cestujúcich evakuovala

Kufor, pre ktorý museli policajti zastaviť vlak, mal na sebe nápis Pozor, nebezpečné - zbraň.

BERLÍN. Polícia švajčiarskeho kantónu St. Gallen v utorok v meste Rorschach evakuovala vlak, po tom, ako si v ňom istý amatérsky kuchár zabudol kufor s nožmi. Kufor, pre ktorý museli muži zákona vlak zastaviť, mal na sebe nápis "Pozor, nebezpečné - zbraň" a obrázky pripomínajúce výbuch. Ako v stredu informovala polícia, muž si ho zabudol, keď vystupoval na skoršej zastávke v obci Landquart. Úradom sa majiteľa kufru podarilo nájsť vďaka telefónnemu číslu, ktoré mal na ňom uvedené. Podozrivé nápisy a obrázky mal kuchár na kufri podľa svojich slov preto, aby od neho odradil deti.


V Neapole búrlivo oslavovali, Ronaldo berie čakanie na gól s humorom

RÍM. Futbalisti SSC Neapol a Juventusu Turín sú v novom ročníku Serie A zatiaľ stopercentní. Neapolčanom v základnej zostave so slovenským stredopoliarom Marekom Hamšíkom sa proti AC Miláno podaril skvelý obrat, keď otočili z 0:2 na 3:2. Dvomi gólmi sa prezentoval Piotr Zielinski, o zisku troch bodov rozhodol striedajúci Dries Mertens, ktorý v 63. minúte za stavu 1:2 vystriedal Hamšíka. Juventus si poradil s Laziom Rím 2:0. Cristiano Ronaldo neskóroval ani v druhom ligovom zápase v drese nového zamestnávateľa, hoci si vypracoval dve sľubné príležitosti. Duel v Neapole mal špecifický náboj pre trénera domácich Carla Ancelottiho, ktorý dlhé roky pôsobil v AC ako hráč i kouč a priviedol milánsky tím k dvom triumfom v Lige majstrov. Tím spod Vezuvu prehrával v 49. minúte 0:2, no predviedol parádny obrat a dostal fanúšikov na štadióne San Paolo do tranzu. "Je to zaslúžené a mimoriadne cenné víťazstvo. Je skvelé, že hneď v prvom domácom zápase sezóny sme našim fanúšikom dali dôvod na búrlivé oslavy," uviedol Mertens pre oficiálnu stránku Neapola. "Ukázali sme, že naše mužstvo má veľkú silu, všetci hráči sú súčasťou ambiciózneho projektu," doplnil. Zo zisku troch bodov mal veľkú radosť aj Hamšík, ktorý priznal, že Lazio bolo náročným súperom. "Úvodná aktivita bola síce na našej strane, no inkasovali sme, navyše na začiatku druhého polčase dali hostia ďalší gól. Opäť sme ukázali našu víťaznú mentalitu a silu kolektívu," uviedol Hamšík pre svoj oficiálny web. "Boli sme trpezliví, hrali sme našu hru a za necelú polhodinku sme otočili duel. Naše víťazstvo bolo zaslúžené. Sme radi, že sme potešili našich priaznivcov na San Paolo. Dobrý vstup do sezóny? Je super, že sme zdolali silné Lazio a AC Miláno. Teraz pozeráme iba na ďalší duel - na ten janovský proti Sampdorii," dodal. Juventus v zápase proti Laziu poslal do vedenia Miralem Pjanič, triumf tímu Massimiliana Allegriho spečatil strelou do prázdnej bránky Mario Mandžukič po tom, čo sa Ronaldovi lopta po zákroku brankára zaplietla medzi nohami. "Cristiano nevyužil šancu otvoriť si strelecký účet v Juventuse, no bral to celé s humorom. Nebol vôbec nahnevaný, takéto veci sa vo futbale jednoducho niekedy stávajú," uviedol Allegri na adresu portugalského reprezentanta, ktorý prišiel do Turína v lete z Realu Madrid. Podľa slov kouča úradujúceho talianskeho majstra je iba otázka času, kedy sa Ronaldo v Serie A adaptuje a začne strieľať góly. "Je s nami iba dva týždne. Je to inteligentný hráč, ktorý chápe, že taliansky futbal je trochu iný ako španielsky. Proti Laziu hral dobre nielen v útoku, ale aj v obrane. Každý čaká na jeho prvý gól za Juventus. Verím, že príde už čoskoro," pokračoval. "Cristiano je najlepší futbalista sveta, no vôbec nemá hviezdne maniere, vyžaruje z neho pokora. Každý tréner by chcel mať vo svojom mužstve takéhoto výnimočného hráča," dodal Allegri. Iný názor má Pierluigi Casiraghi, bývalý taliansky reprezentant a v súčasnosti tréner. "Taliansky futbal a najmä naša obrana je iná ako tá španielska. Ronaldo prišiel do Juventusu víťaziť, ale nemyslím si, že strelí 40 gólov za sezónu ako v La Lige," uviedol pre Gazzetta dello Sport. "Nula gólov po 180 minútach. Normálne pre mnoho hráčov, ale nie pre Ronalda. Jeho góly nechýbajú ani tak Juventusu, ako jemu samému," napísal denník Gazzetta dello Sport.


V súvislosti s vraždou mexického novinára zadržali ďalšieho podozrivého

Javier Valdez zomrel po tom, ako ho zastrelili na ulici v meste Culiacán.

MEXIKO. Mexické úrady zatkli ďalšieho človeka podozrivého v prípade minuloročnej vraždy medzinárodne uznávaného novinára Javiera Valdeza. Prostredníctvom vyhlásenia to oznámila generálna prokuratúra, podľa ktorej sa už podozrivý nachádzal vo väzbe pre obvinenia nesúvisiace s daným prípadom. Ako dodala, spomínanú osobu v súvislosti s vraždou obvinia.Javier Valdez zomrel 15. mája 2017 po tom, ako ho zastrelili na ulici v meste Culiacán. V zahraničí bol známy svojimi knihami o prepojení drogových kartelov, politikov a ďalších sektorov spoločnosti. V Mexiku bol zase rešpektovaným novinárom.Národný bezpečnostný komisár Renato Sales v apríli vyhlásil, že Valdeza zabili pre jeho prácu. Vtedy zároveň oznámil zatknutie ďalšieho podozrivého, ktorý bol členom drogového kartelu Sinaloa.


Matica bude mať nového predsedu, Tkáč už kandidovať nemôže

Valné zhromaždenie rozhodlo, že súčasný predseda kandidovať nemôže.

LIPTOVSKÝ MIKULÁŠ. Okrem predloženia správ o činnosti a hospodárení Matice slovenskej (MS) za obdobie rokov 2014-2017 a správy Dozorného výboru (DV) MS sú súčasťou Valného zhromaždenia Matice slovenskej aj voľby. Tie sa uskutočnia v piatok v neskorých večerných hodinách. Matičiari budú voliť predsedu MS, členov Výboru MS, predsedu a členov Dozorného výboru. Potrebnú nomináciu na post predsedu získal aj súčasný predseda MS Marián Tkáč. Valné zhromaždenie však v piatok drvivou väčšinou rozhodlo, že nakoľko Tkáč pôsobil v čele Matice dve funkčné obdobia, v súčasnosti už kandidovať nemôže. Informáciu pre TASR potvrdil hovorca MS Igor Válek. Predsedu Matice slovenskej budú teda voliť spomedzi dvoch kandidátov, ktorí získali potrebné nominácie na tento post. Sú nimi podpredseda MS Marián Gešper a člen Predsedníctva a Výboru MS Roman Michelko. Matičiari si zvolia aj 38 členov Výboru MS z 54 kandidátov. "Priamej voľbe podliehajú aj členovia Dozorného výboru MS, kde kandiduje 16 uchádzačov, volia sa piati a troch nominuje Ministerstvo kultúry SR," uviedol Válek. Na post predsedu DV kandidujú súčasný predseda Štefan Martinkovič a člen Výboru MS Jozef Steiner. Valné zhromaždenie, ktoré rozhoduje o ďalšom smerovaní kultúrnej ustanovizne na najbližšie roky, otvoril v piatok popoludní odchádzajúci predseda Marián Tkáč. Stretnutie Matičiarov v priestoroch Mestského úradu v Liptovskom Mikuláši bude trvať do soboty (11.11.). Výsledky hlasovania budú známe v sobotu dopoludnia.